The Leader of Government Business Replies to the Message on the State of the Nation 2018 – The National Assembly of Seychelles\nHome » Press Releases » 2017 » The Leader of Government Business Replies to the Message on the State of the Nation 2018\nThe Response of the Message of the President on the State of the Nation by the Leader of Government Business\nTou piblik ki a lekout\nNou klasifikasyon koman en High Income Country par Labank Mondyal i leprev ki nou pei pe fer tre byen sirtou an sa ki konsern nou devlopman sosyo-ekonomik. Sa se rezilta travay dir tou Seselwa e bann desizyon brav ki nou parti e nou gouvernman in pran dan bann lannen kin pase e ki ozordi nou pe rekolte son fri.\nMwan personelman monn toultan kwar ki si koman en politisyen oubyen en dirizan ou met byennet e prosperite ou pep avan tou, pei pou kapab sirmont bann defi e rekolte bokou sikse. Se sa ki pe arive Sesel ozordi.\nSepandan dan lavi, defi zanmen i fini. Ofir e amezir ki ou sirmont serten defi, nouvo challenge i vini an rezilta sa progre ki ou pe fer, ki ou bezwen adrese. An menm tan ki ou pe protez ou bann aki, ou bezwen osi rod nouvo fason fer keksoz pou sirmont bann nouvo challenge. Sa i karateriz enpe leta nou nasyon ozordi.\nDan son diskour lo Leta Lanasyon Mardi pase, Prezidan Danny Faure in eksplik sa tre byen. Malgre ki noun fer bokou o nivo lafanmiy, dan kominote, o nivo sosyal e ekonomik, nou annan bann nouvo challenge ki nou bezwen antreprann ansanm koman en pep ki anvi vwar nou pei kontinyen progrese.\nDan sa lepok ki nou ladan, e avek sa nouvo lanvi ki nou tou nou annan pou travay pou Sesel, i nepli letan pou nou zis fer lalis bann defi e problenm ki nou vwar i ekziste. Nou bezwen ansanm donn lanmen rod solisyon e aksyonn lola vitman. Nou tou nou form ensel pep e progre nou pei i progre nou tou.\nZis pou repran parol ki Prezidan Faure ti dir Mardi, sa peryod koabitasyon ki nou trouv nou lekor ladan i en moman ekstraordiner dan nou listwar ki donn nou tou sa loportinite pou nou travay ansanm pou benefis pep Seselwa.\nPrezidan Faure in devwal bann nouvo loportinite mazer pou devlopman dan plizyer sekter enkli lefrastriktir, lenvestisman, lapes, lagrikiltir, lenerzi, lakaz e lezot ankor kot Seselwa pou ganny posibilite envestir dan son prop pei e pou son prop devlopman.\nLater pou devlop lenfrastriktir pou lendistri, biznes, sirtou bann pti biznes e lakaz, in touzour en size preokipasyon anvi topografi nou bann zil prensipal, e konblaz i sel fason pou rezourd sa difikilte.\nDesizyon pou atreprann sa 5 nouvo konblaz i fer bokou sans e pou ede retir bokou presyon lo demann pou later sirtou lo nivo santral.\nPandan serten letan lazournen transpor anvil i vinn en kosmar malgre tou zefor ki pe ganny fer pou amelyor sirkilasyon.\nSa Victoria Bypass alor ki pou fer lo konblaz dan zaviron l’ile Hodoul a ede rezourd trafik bloke anvil.\nI annan bokou konplent parmi popilasyon lo mank aktivite dan lavil. Devlopman sa Waterfont lo later konble kot ansyen Playground a donn Seselwa plis sans fer biznes e bann restoran, kiosk, laboutik e kafe a donn fanmir bann landrwa konvenab pou frekante.\nDevlopman Waterfront ava osi en plis pou nou lendistri tourizm. Parey noun remarke pou en pe letan i annan plis bato touris ki vin dan Por Victoria konmela e aktivite pou tourizm anvil i meg.\nDevlopman lo Waterfront fodre enkorpor plis aktivite touristik osi. (tel ki en mize, en lespas pou bann pti performans mizikal, eksetera).\nPlis aktivite pou touris pa devret devlop zis anvil, me osi partou dan bann distrik atraver Ladministration distrik oubyen an kolaborasyon avek Seychelles Heritage Foundation. Mon pe demann Seychelles Heritage Foundation pou travay an pli pros kolaborasyon avek ladministrasyon distrik oubyen biznes dan bann distrik pou vwar ki zot kapab anmennen an plis pou fer ki touris i depans plis larzan pou ki sa lendistri i anmenn plis reveni.\nMon welcome desizyon gouvernman pou revwar polisi lentegrasyon vertikal dan sekter tourizm pou anmenn plis fairness e asire ki tou akter dan sa lendistri i ganny son lavi byen, akoz sa lendistri i anmenn bokou larzan. La mon pe mazinn, par ekzanp, Lasosiasyon Taxi ki ti vin vwar mwan dan mon biro e kin anvoy en kopi zot petisyon kot mwan, kot zot pe demann pou re-entrodwir sistenm kota e revwar lafason ki taksi i ganny gete an zeneral.\nI vre ki dan sa revizyon polisi entegrasyon vertikal nou bezwen pran an kont bann konsern Lasosiasyon Taxi, me mon oule profit sa lokazyon pou mwan fer en pwen. Avan, dan letan parti inik, ti annan sistenm kota pou taksi. Ti osi annan pri kontrol lo marsandiz, Msye Spiker, me serten kous nou popilasyon pann oule. Noun prefere annan privatizasyon e liberalizasyon ekonomik, e sa i enn bann konsekans. It is gone Mr Speaker!!\nTourizm, Msye Spiker, i nou lendistri prensipal, e parey nou tou nou konnen i reste en lendistri byen delika. Fodre ki nou touzour gard an tet ki nou move konportman i kapab detri sa lendistri. Mon pe fer referans la avek bann ka parey vol touris, agresyon lo touris, oubyen fer tapaz eksesif pou gat zot trankilite.\nBiznes, kreasyon e redistribisyon larises\nPou retourn lo size konblaz, sa bann later adisyonel parey Prezidan in eksplike Ile Aurore, Providence, Roche Caiman e Grand Anse Praslin, pou kree plis later pou devlopman touristik e rezidansyel, lozman, aktivite ekonomik, aktivite endistriyel pour pti e mwayen biznes.\nPlis later pou tou kalite biznes i bon. Kestyon se ki, ki mekanizm pou annan an plas ki pou garanti ki bann nouvo demann pou ganny konsidere avek fairness, transparans e an konsiltasyon avek bezwen bann distrik, pou asire ki bann ki annan pa kontinyen ganny tou.\nFodre ki nou osi vwar ki manyer nou kapab kontinye fasilit prosesis pou sa senp Seselwa fer biznes.\nParfwa i ankor vreman konplike pou en sep dimoun, ki napa en gran fortinn, komans en biznes. Sa i pa zis lo kote administratif me prensipalman lo kote finansman.\nDirektiv ki gouvernman in donn Nouvobanq e Labank Komersyal Sesel pou ogmant lakantite loan ki zot donn bann pti biznes i en bon desizyon, me fodre ki diskisyon i kontinyen avek bann lezot enstitisyon finansyel osi.\nAvek sa lelan ki pe al annan dan lenvestisman e dan kreasyon larises, tou bann lenstitisyon finansyel i devret zwe en pli gran rol dan finansman bann proze devlopman.\nPar egzanp, i byen ki gouvernman in pran desizyon pou flot 20 poursan shares dan SEPEC pou Seselwa aste. Be lekel ki pou aste, bann ki annan larzan!\nMon pe propoze ki en lestriman finansyel legal, parey mortgage finance pou lakz, i ganny entrodwi pou ed dimoun, sirtou bann zenn ki anvi aste shares, be ki napa larzan. Sa lenstitisyon finansyel i ava donn en loan sa Seselwa ki ava al direkteman pou peyman son shares e sa dividend a repey sa loan ziska ler sa loan ann fini ganny peye e sa zenn a apre benefisye son shares direktemn. Kounmsa nou ava pe kree larises pou tou Seselwa dan en fason pli zis. E la nou a kapab sante, Msye Spiker ki “nou annan par ladan, nou annan par ladan, nou annan par ladan.”\nMenm parey avek later endistriyel. Mon welcome disizyon Prezidan pou asiste bann pti bizness avek en bout later, me zot menm zot sa bann bizness zot ganny difikilte pou ganny en loan ek labank e apre zot napa kapital pou devlop sa bann later.\nKi arrive? Apre ki son grace period i fini, gouvernman i ganny drwa dir avek li ki i pann devlop sa later e i bezwen rann. Ler i rann, gouvernman i ganny draw donn en lot dimoun ki probableman i deza annan. Oubyen ki nou vwar, envestiser Seselwa oubyen etranze i apros sa biznessman e i oule aste sa lease antye pou plizyer milyon.\nPlizyer deal kounsa in ganny fer dan nou pei. Sa pti biznesman prezan i annan larzan e i napa later e akoz difikilte dan bizness, apre en pti pe letan, sa larzan osi i ale.\nEn Seselwa ki annan en bout later i osi kapab al dan partnership me i bezwen retenir majority shares. Me i napa larzan e son partner pa oule depans bokou akoz i pe retenir minority shares.\nKi mon pe sizere; se si nou anvi fer en pli bon kreasyon e distribisyon larises, nou bezwen revwar lenstriman legal pou permet en Seselwa kin ganny en bout later me ki napa larzan pou devlope, e ki al dan partnership avek en envestiser, pou les li vann majority shares e lalwa fors li gard en minimum 30 poursan dizon.\nSa a permet ki sa envestiser ki annan majority shares a kapab fer sa devlopman e li sa endividi a ganny en keksoz lavaler son 30 pousan ki lalwa in anpes li vann. Koumsa sa ki pli feb e dan difikilte a kapab ganny en keksoz li osi.\nMsye Spiker dan sa lalinny, mon oule propoz ek gouverman dan en fason irzan pou revwar tou polisi an sa ki konsern distribisyon larises dan pei.\nEn deryen mo lo sa kestyon vann shares dan serten lantrepriz gouvernman. Gouvernman ti promet pou vann shares dan Nouvobanq, me selman naryen pankor arive. Avek sa bann nouvo propozisyon, pou annan bokou plis tranzaksyon vann shares.\nLetan ki gouvernman i anons en keksoz, fodre ki bann departman e lazans gouvernman konsernen i fer sa bann keksoz. Si non i resanble zis en bann lanons dan vid e dimoun i kritik gouvernman pou sa.\nLefe ki sekter prive i anploy pli gran poursantaz lafors travayer Seselwa, 63%, i en gran lakonplisman akoz noun toultan dir ki sekter prive i devret vin moter nou lekonomi e gouvernman i zis fasilitater.\nPou sekter prive kontinye devlope fodre ki zot ganny plis loportinite lenvestisman ankor e sa se zisteman sa ki gouvernman pe prevwar. Dan son diskour Mardi Prezidan Faure in nonm plizyer domenn kot gouvernman pe demann sekter prive pou envestir. E fodre zot sezi sa loportinite.\nI annan bann sekter labitid parey lakaz e lezot lenfranstriktir, me i annan osi bann nouvo posibilite kin ganny azoute tel ki levestisman dan plis fasilite pou nou bann dimoun aze e menm ziska ledikasyon ek formasyon.\nLalwa lo Public Private Partnership (PPP) ki pe finalize pou osi donn bann lakopannyen prive en lot mwayen pou fer lenvestisman. Lide se ki Gouvernman pou ofer bann lakonpannyen bann proze dan lekel zot kapab envestir atraver PPP.\nMwan ki mon pe demande se ki Gouvernman i osi konsider bann proze ki pa neseserman dan son plan, akoz parler i kapab annan bann bon lide ki sorti kot sekter prive ki gouvernman pa ti neseserman pe mazinn lola.\nEn nasyon pli edike e en lafors travayer pli konpetan i lakle nou progre. Pei an antye pou benefisye.\nGouvernman pe demann sekter prive pou konsider envestir dan en lekol teknik e vokasyonel pou donn bann zenn konesans e konpetans ki sa bann sekter zot menm zot a kapab servi apre.\nMenm si zot pou benefisye avek sa mendev ki sa lekol pou prodwi, Gouvernman pou pey ledikasyon tou zanfan ki al dan sa lekol ki a ed bann envestiser kouver zot lenvestisman.\nLot nouvote ki mon ti a kontan koz lola se partisipasyon bann lakonpannyen prive dan formasyon zot prop travayer. I annan lakonpannyen ki pe fer li deza, me la gouvernman in etabli bann kondisyon ki pou ankouraz zot tou pou fer li.\nParey Prezidan in anonse, bann lakonpanyen ki enplimant bann program formasyon pou zot travayer, ki pey lantrenman pou zot bann travayer, pou benefisye avek Business Tax kot zot pou kapab dedwir sa depans pou en valer 150 poursan. Tax pou osi ganny tire lo benefis ki amplwayer i donn travayer pou training.\nSa nouvo demars i montre ki kantite lenportans gouverman i atase avek laprantisaz e formasyon. Fodre ki nou zenn, nou lafors travayer, i sezi sa bann loportinite.\nMon ole servi sa lokazyon pou mwan lans de lapel. Premye i avek bann bizness, pou dir zot fer en zefor spesyal pou ankouraz zot travayer pou al fer bann training, akoz finalman se zot menm ki pou benefisye.\nDezyenman, mon lapel i al pou Liniversite Sesel e Guy Morel Institute. Fodre ki zot al koz ek lendistri deor la pou vwar ki kors ki zot bezwen pou zot kapab ofer sa bann kors kot zot lenstitisyon.\nHuman resource development dan pei i bezwen pe swiv sa tre pros pou fer li arive.\nLot size ki mon oule koz lo la se drog. En kantite keksoz in ganny dir lo ki manyer labi sibstans, drog an partikilye, i kapab detri tou keksoz ki pe ganny fer pou fer nou pei progrese.\nTravay Lazans pour Prevansyon Labi Drog e Reabilitasyon i pa fasil, sirtou an sa ki konsern resours imen pou fer marse son bann progranm.\nBatay kont labi drog i en zafer tou dimoun. Nou devret konsider seryezman bann proposisyon ki pe ganny met devan pou ki i annan plis sekirite lo nou vast teritwar maritim, dan nou bann por e erport, pou aret bann trafiker.\nLetan i ti pe koz lo Lasante dan son diskour Mardi, Prezidan Faure ti sizere ki petet le moman in arrive pou komans en dyalog nasyonal e deba lo bann finansman alternative pou lasante.\nDan sa menm lalinny, mwan mon pe demande petet ki en kozri preske parey i ganny fer par Minister Lasante, Lazans pou Prevansyon Labi Drog e Reabilitasyon e bann dokter e klinik prive pou gete si napa en fason ki klinik e dokter prive i kapab zwe en rol dan progranm reabilitasyon.\nMwan mon pa en eksper dan sa domenn me i annan dokter en kinik prive kin apros mwan e dir mwan esey met sa pwen devan akoz zot kapab annan en rol enportan pou zwe.\nSekirite dan pei in en konsern pou bokou sitwayen deryerman, e in annan bokou demann par piblik pou ki zofisye militer i ganny servi pou ed lapolis dan zot demars pou mentenir lord dan pei.\nSi zot rapel byen en tel progranm ti ganny organize an Desanm a lokazyon Nwel ek Lannen e sa ti byen marse.\nMon welcome lanons Prezidan Faure konmkwa pou annan en larazman pli permanan kot en skwad spesyalize pou ganny kree par en serten kantite personnel spesyal ki dan SPDF avek rol entervenir dan bann loperasyon spesyal pou kobat kont bann eleman krim organize e terorizm.\nSa bann zofisye pou ganny entegre dan lapolis e zot pou annan zot prop baz pou fer sa bann loperasyon. Mon kwar sa i en bon demars pou ede ogmant sekirite dan pei. E i enportan nou konn klerman ki pou arive avek PSSW.\nKreasyon bann lazans otononm ki kapab pran aksyon vitman e travay avek plis lefikasite i model ki plen pei pe servi pou akseler progre dan serten domen.\nLefe ki Seychelles Fishing Athority (SFA) e Seychelles National Parks Authority pou vinn bann lazans otononm lannen prosen a donn zot posibilite amelyor zot servis ki zot ofer e fer bann proze en pe pli vit.\nMenm si zot pou bezwen swiv bann lareg finansyel pei parey tou lezot lazans, zot pou en pe pli lib pou zot fer bann proze e enplimant progranm ki zot kwar i neseser.\nMon swete ki sa proze bazar Cascade ki ti sipoze komanse depi 3 an pase i ava prezan demare.\nPiblik i ekspekte ganny en pli bon servis sorti kot sa 2 lazans e mon swete ki bann peser a vwar zot sitiasyon bokou amelyore sirtou an sa ki konsern zot bann bezwen parey ice\nMon swete osi ki avek bi fer desann pri lavi dan Sesel, SFA a kapab vwar en pli bon relasyon ant konsesyon bennzin pou peser vis a vis pri pwason. Mon poz sa la, Msye Spiker.\nPri elektrisite in touzour en konsern pou biznes e fanmiy Seselwa. Pri elektrisite i kontinyen sanze akoz noun toultan servi karbiran pou zener elektrisite e pri karbiran lo marse mondyal i sanze.\nDemars pou aste zenerater ki pou servi Liquefied Natural Gas (LNG) a lavenir pou fer desann pri elektrisite i tre enteresan, sirtou la ki sitwayen Seselwa e sekter prive pe ganny demande pou aste par dan sa nouvo lakonpannyen ki pou ganny kree pou fer sa proze.\nNou nou konsern i senp. Pri lenerzi i zwe en rol kle dan fer desann pri lavi. Sa ki nou oule se ki pri elektrisite i desann avek lespwar ki pri lavi osi i desann.\nEnn, bann prensip fondamantal Parti Lepep se redistribye byen larises pei a son bann sitwayen e se sa ki Prezidan Faure pe pouse dan son vizyon.\nRepartaz larises i pa zis atraver logmantasyon bann benefis sosyal me Seselwa pe ganny demande de pli an pli pou envestir dan bann proze e program kot i pou ganny reveni adisyonel e sa I byen, Msye Spiker.\nMon kwar ki lepep Seselwa an zeneral pe rezouir avek bann mezir ki Prezidan Faure in anonse dan son diskour Mardi pase. Sa bann mezir i target ameliorasyon dan preske tou sekter devlopman avek bi donn en lavi meyer tou nou sitwayen.\nMsye Spiker, mon anvi prezan dir de mo lo pri lavi. Ankor enn fwa plis mezir ankor in ganny anonse avek bi fer desann pri lavi.\nMe avek tou sa bann bon lentansyon gouvernman, nou pa neseserman santi son lefe dan lavi toulezour. Sa i afekte bann fanmiy en kantite. Tou sort kalite rezon i ganny donnen akoz pri lavi pa kapab desann, oubyen stabilize. Si i pa pri karbiran ki monte se nou roupi ki devalye.\nMe ozordi mon oule ki nou fer en refleksyon ansanm baze lo bann sif sorti kot Labank Santral.\nDapre Labank Santral lannen pase nivo loan dan labank in ogmante par 910 milyon roupi pou ariv enpe plis ki 6 bilyon roupi. Sa i paret en bon sinny Msye Spiker, akoz i resanble ki dimoun pe pret larzan ek labank pou fer agrandi lekonomi e kree plis larises.\nBe ki nou vwar letan nou get detay? Labank Santral i dir nou ki 144 milyon dan sa logmantasyon ti al dan loan lantrepriz touristik, savedir devlopman dan lendistri touris. 135 milyon dan sa logmantasyon in al dan mortgage loan, savedir en dimoun in aste en lakaz, en loto oubyen en lot asset.\nPli gran proporsyon dan sa logmantasyon, 253 milyon roupi in al dan konsomasyon endividyel.\nEn lot sif ki Labank Santral in donnen ki fodre nou gete, i dir ki 73,927 voyaz ti ganny fer par rezidan lannen pase e ladan 53,190 voyaz in ganny fer par Seselwa.\nPetet sa bann sif i kapab donn nou en lendikasyon kote en parti nou problem i kapab ete.\nPri lavi i en size konplex. I fasil pou zis kritike me i resanble pli difisil pou propoz bann solisyon.\nAnnou pran dile pti baba koman en lekzanp. Gouvernman in tir tou sa ki annan pou tire lola, napa naryen ankor pou tire, me still i ankor ser, son pri I ogmante.\nRezon ki nou gannyen se ki nou roupi in devalye oubyen pri deor in monte.\nI vre nou pa kapab kontrol pri laba deor, me valer nou roupi nou kapab get ladan an relasyon avek deviz ki nou pe fer dan nou ekonomi. Lakantite touris ki antre dan pei in monte par plis ki 16 pousan, nou lekonomi in grandi e i kler ki nou pe zener plis deviz etranzer.\nAn prensip lakantite deviz antranzer ki pei i fer i devret stabiliz valer nou roupi, e an konsekans stabiliz pri lavi.\nMe larealite i prezant son lekor dan en lot fason. Pa tou sa forex ki nou fer ki antre dan sistenm banker e Minister Finans ek Labank Santral i konn sa tre byen, Myse Spiker.\nSon solisyon i senp, revwar zot polisi ki ekziste e fer sir ki mazorite sa forex i antre dan nou sistenm banker, se tou.\nI annan en lot pwen pou reflesir konsernan forex, Msye Spiker. Aktyelman sa forex ki pa antre dan nou sistenm Banker, in vin koman Foreign Direct Investment (FDI) dan en lot pei par lakonpannyen Seselwa. Sa osi mon sizere Minister Finans i get ladan.\nMe toudmenm mon demande ki pli vit posib sa lannen, nou rediskit ankor sa zafer pri lavi lo en dimansyon nasyonal. Mwan mon konvenki ki nou kapab trouv solisyon si I annan en volonte par Leadership pei.\nLo mon kote Msye Spiker, mon garanti lepep Seselwa ki mon pou anvoy kestyon neseser dan nou Lasanble Nasyonal pou Minister Finans vin dir nou ki i pe propoze pou adres sa size.\nLo size Asomption Myse Spiker, noun ganny demande koman en Lasanble pou siport sa proze. Me i kler ki lepep Seselwa i ankor bezwen plis leksplikasyon, ledikasyon, lenformasyon e latransparans lo sa size.\nMon kontan ki dosye pou ganny anvoy kot Lasanble Nasyonal nek an Avril. Nou annan en pe plis letan devan nou pou dimoun pli byen konpran ki pe arive e ganny leformasyon ki korek.\nI vre ki fer demonstrasyon pasifik i enn nou bann drwa anba konstitisyon, me selman fer demonstrasyon souvan dan en fason ki pa organize i kapab met retard progre pei.\nSe pou sa rezon ki plen pei in adopte sa system Speaker’s Corner, sa vedir donn sitwayen en landrwa spesifik pou li vinn demonstre, koze e dir sa ki i oule san ensilte personn.\nMon pou siport lide annan en tel Corner isi Sesel pou ki sitwayen a kapab kontinyen egzers zot drwa proteste san ki i annan en lefe advers lo travay, biznes e lavi toulezour.\nMon vreman apresye ki mon distrik Cascade i form parti progranm devlopman, sirtour lakaz ki Prezidan in anonse.\nMon swete ki zabitan Cascade a pran par dan sa Self-Financing Scheme proze lakaz ki pou komanse lannen prosen kot masin koltar ti ete.\nMe i enportan fer gouvernman mazinnen ki sa bann zabitan Petit Paris kin ganny afekte par masinn koltar i ankor pe esper zot konpansasyon. Mon profit sa lokazyon pou mwan demann biro Attorney Zeneral “to speed up with the files”.\nApart sa 7 proze lakaz ki pe al lo tender sa mwan, mon swete ki i annan osi zabitan Cascade, sirtou bann zenn profesyonel, parmi bann dimoun ki pou benefisye avek sa 351 morso later land bank ki pou ganny allocate sa lannen, an tenir kont ki Cascade napa Land Bank.\nLeta dimoun Cascade, an sa ki konsern sa move loder lo dump site i serye en kantite e naryen pann ganny dir lo leta nou nasyon kot i konsern koleksyon e zesyon salte dan nou pei.\nMon demande ki Minister Lanvironnman i zwe en pli gran rol avek plis transparans kot i konsern sa zafer zesyon salte an zeneral.\nLo mon kote mon pou kontinyen apel zot devan Lasanble Nasyonal pou zot vin eksplike.\nAn konklizyon mon oule felisit nou Prezidan ki, antraver son diskour, monn vwar ki i en zonm avek en gran vizyon ki tre anbisye pou devlopman son pei e prosperite son pep.\nIn donn lespwar Seselwa pou redouble zefor pou kontinyen lalit e ogmant son partisipasyon dan devlopman e zerans larises pei.\nTou sa bann mezir e loportinite ki Prezidan in anonse i vreman ankourazan, me tousala i bezwen ganny akonpannyen par aksyon reel par masinn gouvernman e bann lezot lenstans dan pei e par responsabilite tou dimoun.\nFodre i annan en lanvi e en devouman nasyonal pou fer sa bann keksoz arive. Fodre nou al menm lavites avek nou Prezidan.\nMesaz i kler, Msye Spiker, annou fer bouze nou pei ansanm e anmenn li lo sa lot nivo.\nKi Bondye i beni nou tou.


Bann fermye dan sid Mahé i eksprim konsern mankman travayer lo zot laferm -Seychelles Nation\nBann fermye dan sid Mahé i eksprim konsern mankman travayer lo zot laferm |26 June 2021\nLe de minis avek zot delegasyon lo enn bann laferm ki zot ti vizite yer (Portre: Louis Toussaint)\nMinis pour Lanvironnman, Sanzman Klima ek Lenerzi, Flavien Joubert e Minis Lanplwa ek Zafer Sosyal Patricia Francourt ti fer en vizit kot bann laferm dan sid Mahé, prensipalman Au Cap.\nBi sa vizit sete pour ekout konsern bann fermye e ansanm rod solisyon pour ankouraz prodiksyon lokal.\nParmi bann konsern ki fermye in fer resorti se mankman travayer e konstrent relye avek pandemi kovid-19.\nRalph Hoareau, popriyeter de laferm – enn sitie Anse Royale e lot Au Cap – ti koz ek lekip Seychelles NATION lo Alph farm kot minis ti pe vizite a sa moman. Msye Hoareau i annan mazorite legim lo son laferm e i osi fer elevaz detrwa zannimo lokal tel ki kannar, poul ek torti.\nMsye Hoareau i dir ki tou resaman son laferm pa pe kapab prodwi parey labitid, anvi ki bokou son bann travayer etranze in pri dan zot pei e napa Seselwa pou ranplas zot, menm si lapel in ganny fer a plizyer repriz. An rezilta sa i fer ki an se moman i annan en mankman travayer lo son laferm.\n“Mon lapel avek Minis Lanplwa ek Lagrikiltir se pour fasilit en pti pe nou bann prosedir travay, ki ava ed nou dan sa difikilte. Nou nasyon Seselwa i kapab travay e mon ti ava kontan ganny nou prop nasyon pour travay me se mantalite ki pa bon. Dimoun i vin en zour apre zot pa vini. Mon swete ki sa de minister i ava pran desizyon ase vit pour kapab amelyor nou lanvironnman travay sinon nou pou bezwen toultan pe enporte,» Msye Hoareau ti dir.\nMsye David Marie, en lot fermye ki annan plis ki 47-an leksperyans dan sa sekter, i travay li tousel lo son laferm. I dir son konnesans dan sa domenn ek son devosyon i permet li fer sa nivo prodiksyon ki i anvi. Toudmenm Msye Marie i dir ki i rekonnet ki bann gran laferm i merit annan ase mendev pour delivre lo zot bann demann.\nLo sa size Minis Francourt ti eksplike ki lagrikiltir i en domenn ki ase difisil pour atir travayer e ki son minister pe travay konzwentman avek minister responsab pour lagrikiltir enkli bann fermye pour fer sa partenarya vin pli solid.\nDiskisyon in osi ganny fer pour konnen akoz Seselwa i ezite pour zwenn sa domenn. Pour le moman akoz i annan sa mankman travayer, GOP pe ganny donnen pour permet bann fermye anploy bann travayer etranze pour prodiksyon alimanter kontinyen. Minis Francourt in met lanfaz lo lansman en kanpanny ki pou ede atir Seselwa pour zwenn sa sekter. I’n osi fer resorti size saler bann travayer lo laferm ki merit ganny revwar.\n“Nou’n vwar ki i merit annan en kanpanny pour redonn lenportans lagrikiltir isi Sesel, e fer li pli atiran sirtou pour nou bann zenn. Sa konversasyon in fini konmanse pour nou vwar kwa ki nou kapab anmenn lo latab e kimannyer nou anmenn teknolozi dan lagrikiltir, ki mannyer nou retenir bann travayer ek zenn dan lagrikiltir e osi bann saler ki zot gannyen. Nou bezwen regard tou ban striktir e kot lanplwa nou’n pare pour pran sa konversasyon e travay a kote minis lagrikiltir pour fer sa posib, » Minis Francourt ti dir.\nKot i konsern difikilte pour ganny bann fournisman, Minis Joubert in fer resorti ki en odit ek en revi pe ganny fer ansemoman pour fer bann fournisman vin pli regilye, e amelyor bann kalite osi. En revi pe ganny fer lo limitasyon ki annan ansemoman lo lakantite prodwi ki bann fermye i kapab aste.\nMinis Joubert in eksplike ki demars pe ganny fer pour demark bann zone agrikol pour ed bann ki enterese pour ganny landrwa pour transform bann prodwi, stoke e distribye.\nI’n azoute ki i merit annan bann striktir apropriye pour siport devlopman dan lagrikiltir e sa i enkli finansman, kapasite teknik ek sipor siyantifik.\nTou le de minis i form parti en komite teknik ki pou vizit bann laferm tou le de semenn.\nMinis Francourt ek Minis Joubert i krwar dan potansyel lagrikiltir dan nou pei.\nAnsemoman i annan sitwayen ki’n montre lentere pour entrodwir bann nouvo teknik ek metod pour Sesel annan en lagrikiltir soutenab.


Zozef ek son bann frer | Zistwar Labib\nGETE konman sa garson dan sa portre i fer lapenn. Sa se Zozef. Son bann frer fek vann li avek sa bann zonm ki pe al Lezip. Laba i pou ganny trete konman en lesklav. Akoz ki son bann frer ti’n fer sa move keksoz? Akoz zot ti zalou.\nZot papa Zakob ti kontan Zozef bokou. I ti telman kontan li ki en zour i ti fer koud en zoli kot pour li. Kan son 10 frer ti vwar konman ki Zakob ti kontan Zozef, zot ti zalou e zot pa ti kontan li. Me ti annan en lot rezon akoz ki zot pa ti kontan li.\nZozef ti rev de rev. Dan sa de rev son bann frer ti salye li. Kan Zozef ti rakont son bann frer sa de rev, zot pa ti kontan li plis ankor.\nEn zour kan son bann frer ti pe okip mouton zot papa, Zakob ti demann Zozef pour al vwar si zot ti byen. Kan son bann frer ti vwar li pe vini, serten parmi zot ti dir: ‘Annou touy li!’ Me Ribenn pli vye frer ti dir: ‘Non, pa fer sa!’ Olye ki zot ti touy li, zot ti met li dan en trou. Apre zot ti deside ki zot pou fer avek li.\nPandan sa letan serten Ismaelit ti pe pase. Zida ti dir avek son bann demi frer: ‘Annou vann li avek sa bann Ismaelit.’ E se sa ki zot ti fer. Zot ti vann li pour 20 pyes larzan. Pa sa ti en move keksoz pour fer!\nKi zot pou dir zot papa? Zot ti touy en kabri e zot ti tranp zoli kot Zozef plizyer fwa dan son disan. Apre zot ti al montre zot papa sa kot e zot ti dir: ‘Nou’n trouv sa. Gete si pa pour Zozef.’\nZakob ti remarke ki sa ti kot Zozef. I ti dir ki ‘en bebet feros ti’n bezwen touy Zozef.’ Se zisteman sa ki bann frer Zozef ti oule ki zot papa i krwar. Zakob ti vreman tris. I ti plere pour plizyer zour. Me Zozef pa’n mor. Annou vwar ki ti arive avek li.\nBann move frer Zozef


Ser Manm Onorab Lasanble Nasyonal,\nMon ti a kontan dabor felisit ou Msye Speaker pour ou eleksyon a latet Lasanble Nasyonal. I mon swe senser ki nou kapab kontinyen travay ansanm pou byennet Sesel e byennet pep Seselwa.\nFelisitasyon Onorab Ahmed Afif pour ou eleksyon koman Depite Speaker e Onorab Phillip Arissol koman reprezantan elekte pour distrik Anse Boileau.\nI en gran lonner, e en plezir, pou mwan adres Nasyon Seselwa e Lasanble Nasyonal ozordi.\nLe premye Zanvye sa lannen, dan mon pe marse lo lans Cote D’or, mon ti rankontre de dimoun ki ti pe netway lans. En papa e son garson selman 9 an. Dan mon konversasyon avek zot, mon ti touse ler sa pti garson ti dir mwan ki I kontan pou la avek son papa pou aprann travay.\nSa I en ilistrasyon lenportans bann valer ki paran I kapab enkilke dan zot zanfan a en tre zenn az. Sa i ede form kalite fabrik nou sosyete. Lafanmiy i fondasyon nou sosyete. Leta nou nasyon I depan lo leta nou fanmiy, leta nou kominote e leta nou lekonomi.\nMsye Speaker, koman en pep, nou’n travay ansanm e ansanm nou pe akonplir bokou. Krwasans ekonomik in pozitiv pandan sa dernyen diz an e lannen pase lekonomi in grosi par 4.2 poursan. Lanvironnman makro-ekonomik i stab e nou pozisyon fiskal i stab. Ozordi, Labank Mondyal i klasifye nou koman en “High Income Country”. Dan Lafrik nou sel pei ki annan sa klasifikasyon, e nou premye pei dan Losean Endyen pou atenn sa klasifikasyon.\nApart mezir nou progre an term GDP par tet dabitan, ou saler mwayenn lapopilasyon, nou osi mezir nou progre atraver la reisit nou pep. Atraver disponibilite travay e kalite lavi ki sa travay i ofer. Atraver potansyel nou bann sitwayen pou realiz zot rev pou transform en bon nide dan en reisit komersyal. Atraver la konesans ki si nou pare pou travay dir, pou atenn en bi dan nou lavi, nou kapab fer li. Atraver swen ki nou annan pour nou bann zanfan. Atraver lakantite lannen ki nou viv, ki a prezan 75 an an mwayenn.\nDe lot kote nou osi vwar fleo sosyal ki pe ogmante dan en fason alarman, e legzistans lapovrete parmi serten kous nou popilasyon ki poz en defi reel pour progre e devlopman enklisiv.\nMsye Speaker, apre ki nou’n komans nou reform ekonomik 10 an pase, bokou plis dimoun in partisip aktivman dan lanplwa. Sa partisipasyon in anmenn plizyer benefis, me in osi kree enpe defi. Enn sa bann defi se lefe ki prezan letan nou sitwayen I vinn aze, zot napa sa menm striktir lafanmiy otour zot ki ti egziste lontan. Zot zanfan I dan lanplwa. Nou bezwen touzour prezerv dignite nou bann sitwayen, menm an retret. E alor nou annan en sistenm Carer.\nOzordi nou annan 3,414 Carer, e zot donn swen 3,500 sitwayen. Sa sitiyasyon, kot an mwayenn en Carer I okip en dimoun, I vinn enn ki tre ser pou administre. Dan Bidze 2018, saler total pou tou Carer i 185 milyon roupi.\nMsye Speaker, I annan 4 laspe ki nou bezwen konsantre lo la:\nLandrwa pou okip bann dimoun aze pandan lazournen, parey en “Day Centre” pou bann adilt\nPlis landrwa kot bann dimoun aze ki endepandan i kapab vinn reste ansanm, parey en “Home for the Elderly”\nLandrwa kot bann dimoun aze ki bezwen plis latansyon, i kapab vinn reste ansanm, parey en “Nursing Home”\nProfesyonaliz sistenm Carer\nKonsept en “Day Centre” pour adilt I permet bann dimoun aze annan en landrwa pou pas zot lazournen ansanm an group. Pou osi annan dimoun pou pran swen avek zot. Later pou ganny mete a dispozisyon sekter prive pou ki zot konstrir e zer sa bann letablisman, e leta pou pey pou sa servis.\n“Homes for the Elderly” i bann landrwa kot dimoun endepandan i kapab reste ansanm. Leta i annan 9 Homes for the Elderly dan plizyer distrik, me i pa ase.\nMsye Speaker, i tre ankourazan ki Diocese Anglican in pran sa linisyativ pour batir en “Home for the Elderly” Le Niole.\nGouvernman pe met later a dispozisyon sekter prive pou ki zot konstrir e zer sa bann letablisman.\nLandrwa kot bann dimoun aze ki bezwen plis latansyon pou enpe parey sa ki ozordi nou annan kot Lopital North East Point, e sa ki nou apel “Nursing Homes” an angle. Ankor, Gouvernman pe met later a dispozisyon sekter prive pou ki zot konstrir e zer sa bann letablisman.\nMon ti a kontan anonse ki biznes ki etablir sa 3 fasilite ki mon mansyonnen pou nou sitwayen aze avan lannen 2021, pa pou bezwen pey Business Tax pour premye 10 an zot legzistans.\nGouvernman pe profesyonaliz sa swen ki Carers pe donnen ozordi. Pou asire ki nou sitwayen aze i ganny byen okipe – e pou donn zot sa abilite pou okip plis ki en sitwayen a la fwa. Gouvernman in deza komans donn lantrennman sa bann Carer.\nBi sa 4 mezir se pou donn nou bann sitwayen aze plis sans pou enterakte ek lezot dimoun zot laz, e viv an kominote. An vi ki nou annan popilasyon ki pe vyeyir, i enportan ki nou sistenm Carer i reste soutenab. Pou pran nou en pe letan pou fer sa tranzisyon, me i neseser pou nou planifye e prepar nou pou nou fer li ansanm.\nMsye Speaker, nou bezwen pran swen ek lafanmiy, ki form striktir de baz nou sosyete.\nMon ti a kontan anonse ki Gouvernman pou ogmant lakantite konze maternite pou sorti 14 semenn pou vinn 16 semenn. E konze paternite pou ogmante sorti 5 zour pou vinn 10 zour. Sa 2 mezir pou pran lefe apartir le 15 Me sa lannen, Lazournen Enternasyonal pou Lafanmiy.\nDan domenn Ptit Anfans, nou bann polisi lo son lasante, son swen, son ledikasyon, son lanvironnman, I kler. Nou reste avangar dan sa domenn. Nou travay in ganny rekonnet par Biro Enternasyonal pour Ledikasyon, osi byen ki UNESCO.\nSa I merit motiv nou pou redouble nou zefor pou kontinyen amelyor nou sistenm ledikasyon an antye.\nMon avoue ki nou annan defi.\nRezilta legzanmen 2017 i montre en trazektwar dezapwentan.\nMe, nou annan en responsabilite kolektif pou nou ranvers sa sitiyasyon. Valer tel ki devouman, apresyasyon, respe, serye, disiplinn, langazman; I komans dan lakour e I ganny ranforsi dan lekol. Si nou kontinyen aplik sa bann valer ansanm e nou reste konsistan, nou pou kapab ranvers sa sitiyasyon ki nou ladan ansanm.\nEnn bann desizyon enportan ki pou ganny enplimante apartir sa lannen se lo “automatic promotion”. I enportan ki zanfan I aprann, aprann, e aprann, pou atenn bann target avan ki I progres lo lot nivo.\nEn lot desizyon se kreasyon en lekol teknik e vokasyonel lo Ile Soleil, ki pou pran zanfan depi S3. I annan sa nesesite pou pli byen prepar nou bann zenn depi en laz pli bonner pou zot ganny konesans e konpetans pou zot kapab pli byen entegre dan sekter ekonomik.\nMon envit sekter prive pou zwenn ansanm pou konstrir e zer sa lekol. Gouvernman pou pey pour ledikasyon tou nou zanfan ki al dan sa lekol. Mon swe se pour vwar sa lekol ouver an Zanvye 2020.\nAvek lotonomi ki lekol inn gannyen, nouvo lalwa Ledikasyon ki fek amande, e regilasyon ki pou byento vinn an fors lo kontra ant paran ek lekol, sa pou kontribye pou annan plis stabilite dan nou lekol, e en lanvironnman pli konvenab pour laprantisaz. I mon swe ki nou kontinyen donn sipor tou nou bann ansenyan e staff la ki nou pe komans en nouvo sapit.\nLafors travayer i pilye nou sosyete. Par zot kouraz, determinasyon e perseverans, zot in anmenn Sesel kot I ete ozordi. Mon ti a kontan remersye pep Seselwa pour zot travay dir.\nDan konteks aktyel, nou lafors travayer I annan defi. Defi sosyal, defi kou lavi. I enportan ki nou konpran kwa ki nou’n reisi ansanm e kwa ki nou kapab reisi ansanm. Lo plan ekonomik, ozordi nou’n reisir konsolid nou lekonomi gras a kolaborasyon e korperasyon tou sekter. Nou lafors travayer pandan sa bann dernyen lannen in vwar en logmantasyon dan saler. Gouvernman ti entrodwir saler minimonm pour la premyer fwa an 2007– ki’n permet ki travayer I ganny peye dapre en lareg e en standar minimonm. Nou’n kontinyen ogmant saler minimonm kan sitiyasyon ekonomik ti permet.\nAvek nou zefor kolektiv, nou’n tir Income Tax lo saler mazorite travayer. Nou’n entrodwir en trezyenm mwan saler. Nou’n al ankor pli lwen. Dan lalwa ozordi, parey zot konnen, napa taks lo konpansasyon, overtime, commuted overtime, service charge, gratite, trezyenm mwan saler e peyman alafen kontra.\nBaze lo performans reveni sa premye 2 mwan sa lannen, e akselerasyon ki Komisyon Reveni in fer dan preparasyon, nou’n deside ki dernyen faz Progressive Income Tax, pou aprezan ganny enplimante 1 mwan pli boner apartir le premye Zen sa lannen.\nMsye Speaker, mon profit sa lokazyon pou lans en lapel avek tou travayer, pou fer sir ki zot e zot anplwayer i fer zot kontribisyon anver zot pansyon. Menm si I pa bokou, kontribye regilyerman.\nMsye Speaker, anmezir ki nou pei i progrese, ki lekonomi I avanse, ki I annan plis devlopman, I annan plis demann pou mendev. Dapre statistik pli resan pibliye par Biro Statistik lo lanplwa, ti annan an mwayenn 48,195 dimoun dan lanplwa formel. Sa sif i enkli 17,757 etranze ki lo Permi Travay.\nOzordi striktir lekonomi in devlope e poursantaz travayer ki travay dan Gouvernman i 21%. Bann ki travay dan lakonnpanyen paraitatik i 16%. Lamazorite travayer ozordi, 63%, I travay dan sekter prive.\nMsye Speaker, lakantite dimoun ki’n anrezistre pou rod en lanplwa i 1,778. Sa i vedir ki si sakenn de zot ti ranplas en etranze ozordi, ti pou reste 15,979 etranze lo Permi Travay dan lanplwa.\nNivo devlopman e groser nou lekonomi i montre ki I annan plis plas travay ki I annan Seselwa ki pe rod travay. Pour sa rezon, pei i bezwen travayer etranze.\nSa ki enportan se ki nou kontinyen kree en lanvironnman favorab pou nou mendev Seselwa kontinyen progrese dan zot landrwa travay. Sa I depann bokou lo lantrennman, formasyon, devouman, e en meyer zestyon resours imen dan landrwa travay.\nPour dimoun ki dan lanplwa deza, moman I apropriye pou relans pei lo en progranm formasyon e lantrennman kontinyel kot sekter prive pou annan en rol primordyal.\nNou’n deside amann lalwa “Business Tax” pou donn benefis bann lakonpannyen ki enplimant bann progranm formasyon pour zot travayer. Ozordi, zis sekter touris, lapes ek lagrikiltir ki ganny bann lavantaz fiskal dan “Business Tax” ler zot finans formasyon pour zot staff. Nou’n deside donn sa benefis osi tou biznes dan tou sekter. Kot tou biznes ki pey formasyon – set a dir lantrennman pour son bann travayer – a kapab dedwir sa depans a 150 poursan. Sa mezir pou pran lefe apartir le premye Avril sa lannen.\nNou pou osi amann lalwa “Income and Non Monetary Benefits Tax”, pou retir taks ki ganny aplike lo benefis ki anplwayer i donn travayer pour training. Sa pou osi pran lefe apartir le premye Avril sa lannen.\nMsye Speaker, in annan bokou diskisyon lo Air Seychelles dan Lasanble Nasyonal. Air Seychelles pe pas atraver en transformasyon e restriktirasyon an vi lanvironnman tre konpetitif dan sekter aviasyon. Air Seychelles in vwar li neseser pou adopte en nouvo model ki depan lo mwens travayer. Nou pou fer tou pou fasilit lanplwa travayer ki ganny afekte.\nMsye Speaker, in annan plizyer deba e diskisyon lo size Stevedore. Nou’n deside pou entrodwir en nouvo regilasyon avek bi donn proteksyon nou bann stevedores pour sa travay enportan ki zot fer pou nou lekonomi. Sa pou vin an operasyon apartir le premye Me sa lannen.\nEn lot kategori travay ki bezwen proteksyon anba lalwa, se travayer domestik. La osi nou pou entrodwir en nouvo regilasyon ki pou vin an operasyon apartir le premye Me sa lannen.\nMsye Speaker, nouvo proze de lwa lo lanplwa pou devan Lasanble Nasyonal avan lafen Zen. Sa proze de lwa in swiv plizyer konsiltasyon e I mon swe ki Lasanble Nasyonal I a donn son laprouvasyon. I en lalwa modern avek bi ogmant prodiktivite e amelyor lanvironnman lanplwa - prensipalman par distribye drwa e responsabilite pli egalman ant anplwaye e anplwayer.\nMsye Speaker, prezan mon ti a kontan koz lo kou lavi, en size ki pe preokip nou tou. Mon ti a kontan met bann fe devan nou pep.\nKoman en pei ki enport la mazorite keksoz ki nou konsommen, logmantasyon dan pri marsandiz lo marse enternasyonal I otomatikman fer en logmantasyon dan pri marsandiz isi Sesel. Pri Dolar I osi enpakte lo kou marsandiz ler I ariv Sesel.\nLakantite karbiran ki nou'n servi lannen pase in ogmante. An 2017 nou’n depans 72 milyon Dolar lo lenportasyon sa karbiran. Si pri karbiran lo marse enternasyonal i reste o, nou pou bezwen bokou plis ki 72 milyon Dolar.\nLannen pase, statistik Labank Santral i montre ki nivo loan dan labank in ogmante par 910 milyon roupi pou ariv 6.03 bilyon roupi. Dan sa 910 milyon roupi logmantasyon dan loan:\n144 milyon roupi ti pou bann lantrepriz touristik\n135 milyon roupi ti pou bann mortgage loans; e\n253 milyon roupi in al dan konsomasyon endividyel\nAn 2017, 73,927 vwayaz a letranze ti ganny fer par rezidan. Ladan I annan 53,190 vwayaz kin ganny fer par Seselwa.\nLannen pase, lakantite viziter ki ti vinn Sesel ti ogmante par 15.4% e lakantite deviz ki sa sekter ti anmennen ti ekivalan 6.5 bilyon roupi. Sa i reprezant en logmantasyon 16.8% konpare avek 2016.\nMalgre sa logmantasyon dan lakantite deviz ki tourizm in anmennen, pri Dolar in kontinyen ogmante. Letan demann pou deviz i ogmante, pri osi i tant pou ogmante, e nou’n vwar nou roupi depresye. Dan sa dernyen 12 mwan, pri Dolar in ogmante par 2%. Sa in arive prensipalman akoz nivo lenportasyon in osi kontinyen ogmante pandan sa peryod.\nMsye Speaker, dan sa bann dernyen lannen i annan bokou ki Gouvernman in fer pou redwir kou bann nesesite debaz tel ki manze, lasante, e lakaz avek bi redwir kou lavi. Parey zot okouran, VAT in ganny tire lo tou komodite de baz, e dernyerman, lo plizyer lezot prodwi.\nLabank Santral pou enplimant en sistenm ki fer li pli fasil e pli vit pou tranzaksyon lo kart banker lokal avan lafen sa lannen. Sa nouvo sistenm pou redwir kou ki marsan i bezwen peye ozordi letan konsomater i servi kart pou pey pou marsandiz. Sa mezir a ed redwir kou marsandiz ki an retour a benefisye nou sitwayen.\nLo kote elektrisite, nou’n deside ki sa legzersis “re-balancing” dan tarif ant sekter rezidansyel e sekter komersyal ki ti pou pran plas depi Novanm 2017, pou aprezan ganny fer apartir le premye Septanm 2018.\nDan nou zefor pou kontinyen redwir kou lavi, Gouvernman in deside ki aparti le premye Zilyet sa lannen nou pou tir Trades Tax lo lenz pou vinn 0%.\nMsye Speaker, sa lannen IOT in apwent son premye Sef Egzekitif Seselwa. Gouvernman in ganny en konversasyon avek sa lakonpannyen e zot in agree pou redwir pri ton dan bwat lo marse lokal par 5 roupi apartir le premye Avril sa lannen.\nEn lot keksoz ki Gouvernman in fini komanse, se pou ankouraz nou bann enportater pou fer vini keksoz sorti dan bann nouvo marse. Par egzanp, swivan vizit ki mon ti fer Kenya, lazans responsab in vizite e in konfirmen ki nou kapab enport manze sorti laba. Ozordi, Kenya i en nouvo sours lenportasyon.\nGouvernman in osi komans sa menm demars Letyopi. Nou swe se ki an itilizan bann prodikter pli pre avek nou, kou transportasyon ava mwens, e sa I a ede redwir pri.\nMsye Speaker, kou lavi I enpakte plis nou sitwayen ki ganny pli ba saler. Nou’n deside ki apartir le premye Zanvye 2019, saler minimonm pou ogmante pou vinn 5,250 roupi par mwan.\nNou pou osi ogmant pansyon retret pou nou bann sitwayen aze pou sorti 5050 roupi pou vinn 5250 roupi par mwan apartir Zanvye 2019.\nMsye Speaker, dan lannen 2000 Gouvernman ti pran en desizyon pou envestir dan tanker, e premye tanker ti konstrir an 2002. A sa lepok, nou ti annan kontrent deviz etranzer e nou ti pran loan pou repey tanker. I pa’n fasil, nou’n persevere, e ozordi, nou’n arive repey tou nou bann loan. Ozordi, SEYPEC i en lakonpannyen ki pe fer tre byen.\nGouvernman in deside ki moman in arive pou Seselwa zouir lo sikse ki nou lakonpannyen pe fer. Se pour sela ki apartir Novanm sa lannen, 20% par dan lakonpannyen SEYPEC pou ganny privatize. Selman Seselwa ki pou annan drwa aste par ladan.\nMsye Speaker, sa lannen nou pou prezant avek Lasanble Nasyonal en proze de lwa ki pou etablir sa ki nou apel en “Sovereign Wealth Fund”. Sa i en fon pour pei, pour lavenir pei.\nMsye Speaker, lendistri tourizm I en sekter prometan pour biznes, pour lanplwa, e pour kreasyon plis valer azoute. Sa lendistri I reste pilye nou lekonomi. Lakantite viziter ti ogmante lannen pase, pou ariv 349,861 e sa in met anviron 6.5 bilyon roupi, an deviz, dan nou lekonomi. Ozordi, o mwen 85% letablisman lotel e akomodasyon I 100% dan lanmen Seselwa. Sa 491 letablisman I reprezant 2,448 lasanm dan en total 6,017 lasanm.\nSa I reprezant en gran loportinite pou nou kontinyen konsolid sa ki nou pe fer byen dan lendistri tourizm. I osi enportan pou ogmant benefis ki lezot sekter ekonomik tel ki lagrikiltir, lapes, kiltir, lartizana, e lezot I gannyen atraver tourizm. Nou pe revwar bann polisi avek bi siport en lapros pli koordinen delapar sekter prive pou anmenn sa diversifikasyon.\nAvek bi promouvwar nou tradisyon ek nou kiltir Kreol, Gouvernman pe met later lo Mahe e lo Praslin a dispozisyon sekter prive pour konstrir e zer restoran ki promouvwar zis lakwizin Kreol.\nMon ankouraz tou bann partener pou zwenn ansanm avek bann dirizan dan kominote pou ofer en progranm oubyen proze kiltirel ki kontribye pou prezerv nou leritaz kiltirel osi byen ki atir plis touris.\nMsye Speaker, konpetisyon I bon, I ankouraz inovasyon, e I benefisye konsomater. E koman Gouvernman, nou annan en responsabilite anver sekter prive pou asire ki konpetisyon I zis.\nGouvernman in reviz son polisi lo lentegrasyon vertikal dan sekter tourizm. Sa polisi ava asire ki konpetisyon ant diferan akter dan sa sekter ava enn ki pli zis, e ki tou biznes I annan en loportinite pou partisipe e benefisye dan sa lendistri. Sa polisi in ganny devlope an partenarya avek sekter prive e pou vinn an fors an Me sa lannen.\nMsye Speaker, ansanm, nou pe ekrir en nouvo sapit ki tre prometan pour nou pei. Lendistri tourizm ozordi dan lemonn pe sers legzanp dan soutenabilite. La Digue, I devret vinn sa model soutenabilite. Konsiltasyon lo sa size in deza komanse dan en zefor pou entegre sa konsept pour La Digue dan nou Vizyon Nasyonal 2032.\nLo Praslin, nou pe amelyor lenfrastriktir pou fasilit diversifikasyon e ogmant rol ki Praslinois i zwe dan devlopman sa zil. Sa I enkli nouvo proze semen pour La Plenn Olandaise ki pou konnekte Baie Ste Anne e Grand Anse Praslin.\nSi i annan plis aktivite pou touris fer, nou ekspekte ki zot pou pas plis letan lo sa zil. E sa an retour pou kree loportinite pour lezot servis dan lezot sekter.\nLogmantasyon dan lakantite touris lo Praslin e La Digue pe met presyon lo lenfrastriktir sa 2 zil. I enportan pou nou trouv resours finansyel pou amelyor lenfrastriktir tel ki semen, osi byen ki zestyon desarz, e netwayaz an zeneral. Se pour sa rezon ki Gouvernman in deside ki apartir le premye Zanvye 2019, nou pou entrodwir en “landing fee” pou tou touris ki vizit sa 2 zil. To sa “landing fee” pou ganny finalize swivan diskisyon avek bann partener dan sekter prive, e reveni ki ganny kolekte pou al dan Praslin Development Fund e La Digue Development Fund pour devlopman nou 2 zil.\nMsye Speaker, mon pa kapab koz lo tourizm san mansyonn nou lanvironnman. Prezervasyon lanvironnman i reste touzour enportan, pour tourizm e osi pour nou prop kalite lavi. Reveni ki nou gannyen atraver sekter tourizm i donn nou sa mwayen pou protez nou bann lafore e resif, e osi pou envestir dan resers. Par egzanp, Kato Nwar ti ganny deklare e rekonnet koman en lespes andemik an 2015 gras a resers kin ganny fer isi Sesel.\nSe sa lapresyasyon koman en pep lo lenportans nou lanvironnman ki pou asire ki labita sa bann lespes dan nou bann lafore inik tel ki Fond Ferdinand e Vallee de Mai i ganny proteze. Parey monn dir lannen pase, sakenn de nou, nou gardyen sa paradi.\nMsye Speaker, apartir 2019 Seychelles National Parks Authority, sa lotorite ki vey tou park nasyonal pou vinn en Lazans otononm. Sa i vedir ki i pou nepli depann lo bidze Gouvernman me plito i pou servi larzan ki i kolekte atraver son bann sarz. Sa pou permet li finans travay kontinyel ki ganny fer pou mentenir bann santye an bonn eta, amelyor son bann lenfrastriktir, osi byen ki finans son proze pou atir plis viziter.\nGouvernman inn ekoute. Swivan rekomandasyon kin sorti kot Komite Zil Lasanble Nasyonal, nou’n deside ki zil Marie-Louise pou ganny dedye koman en lobzervatwar zwazo. En lagreman pou formaliz sa, pou ganny sinye ant IDC e Island Conservation Society pandan sa mwan.\nMsye Speaker, nou bann zil elwannyen ki Komite Lasanble Bann Zil in ganny sans vizite, I reprezant prosen letap pour devlopman touristik. I osi enportan ki nou Seselwa I ganny loportinite pou apresye labote eksepsyonnel ki nou bann zil I annan. Se pour sa rezon ki pandan sa prosen 2 lannen, IDC pou double lakantite lasanm lo bann zil e pou fer li abordab pou Seselwa vizite.\nMsye Speaker, Lekonomi Ble I reprezant nouvo frontyer pou Sesel. Sesel I premye pei dan Lafrik ki pe devlop en plan zestyon lespas maren ki pou pli byen protez nou losean, kree loportinite pour lenvestisman, e gard plis larzan dan nou lekonomi. Parey zot konnen, nou premye pei dan lemonn kin servi en mekanizm inovativ kot proteksyon losean in ganny servi pou redwir nou det. Nou’n protez en siperfisi nou losean ki ekivalan siperfisi Rwayonm Ini.\nLekonomi Ble i reprezant nouvo lenvestisman, nouvo karyer profesyonel, nouvo lanplwa e nouvo loportinite.\nMsye Speaker, lapes I en lot sekter kle nou lekonomi. Nou anvi agrandir sa lendistri lapes dan en fason soutenab e fer Sesel vinn sa sant stratezik dan Losean Endyen pour lapes, transbordman pwason, e preparasyon pwason, setadir “processing”. Nou bezwen retenir plis pwason ki nou lapes e anmenn plis valer azoute dan nou lendistri lapes.\nNoun vwar dan sa dernyen 2 lannen en logmantasyon bato semi-endistryel sorti 11 pou ariv 30, e lakantite bato artizanal ki anrezistre in osi ogmante pou ariv 497 an 2017. Gouvernman I reste touzour angaze pou asire ki bann lenfrastriktir e servis I an plas pour sa sekter devlope. Me I annan en nesisite irzan pou annan plis koordinasyon dan sa sekter e plis korperasyon ant tou bann akter.\nMinister Lagrikiltir ek Lapes ansanm avek SFA e Departman Lekonomi Ble pou anbark lo en konsiltasyon nasyonal pou konpletman revwar bann polisi lo lapes, pour asire ki I reflekte realite ki sa sekter pe fer fas avek ozordi e ki I osi adres size leksplwatasyon nou resours maren dan en fason soutenab.\nGouvernman in deside ki SFA pou vinn en lazans otononm apartir Zanvye 2019. Sa pou permet li asire ki bann lenfrastriktir e servis ki sa lendistri i depan lo la, I anplas e i ganny byen zere.\nLo kote lenfrastriktir, dezyenm faz konstriksyon Por Lapes Providence pou konplete lafen Zilyet 2018 e I pou anmenn en logmantasyon 216 met pou fasilit akostaz pour bato lapes osi byen ki en logmantasyon dan kapasite prodiksyon “ice” pour peser par 10 tonn par zour.\nBann lenfrastriktir semen e litilite piblik pour Ile du Port pou anmenn bokou loportinite pour bann lendistri ki deservi por. Mon okouran ki nou annan retar, me nou pou fer nou mye ki sa bann lenfrastriktir i konplete avan lafen lannen.\nLo Praslin konsiltasyon in komanse ant bann partener konsernen pou enplimant bann proze lo Grand Anse e Baie Ste Anne pou devlop fasilite lapes.\nLo La Digue, SFA pe konstrir en bazar pwason e stor lekipman ki pou konplete an Me sa Lannen.\nMsye Speaker, I annan en nouvo lelan, en nouvo souf, dan sekter lagrikiltir e nou ankouraz tou bann partener pou kontinyen travay ansanm.\nDepi komansman lannen 2017 plizyer proze lenfrastriktir in ganny enplimante – tel ki drenaz e semen. Nou’n osi amelyor fasilite dan bazar.\nGouvernman I reste touzour angaze pou siport e fasilit devlopman sekter lagrikiltir, ki osi o sant devlopman en lekonomi soutenab e enklisiv. Sa sekter i osi annan en gran lenportans pou anmenn plis sekirite alimanter pour nou pei.\nAn 2018, Gouvernman pou entansifye son bann proze lenfrastriktir e kontinyen donn sipor e lasistans fermye.\nNou sekter finansyel pe pas atraver sekous. I annan en nesesite irzan pou met tou nou bann polisi, lalwa, e regilasyon a zour avek bann norm enternasyonal. Nou sekter servis finansyel I reste enn ek bokou potansyel pou anmenn larises pou nou pei. Dan prosesis devlopman Vizyon 2032, en stratezi pour sa sekter pe ganny devlope ansanm avek reprezantan sa lendistri. Bi sa stratezi se pour:\nKree nouvo prodwi e servis pou ogmant valer azoute isi\nKree plis lanplwa; e\nReste azour avek standar enternasyonal\nGouvernman i reste touzour angaze pou travay avek tou bann partener dan sa sekter dan en fason koordinen.\nMsye Speaker, akse avek finans i en kontrent pou nou bann biznes. Le premye Mars sa lannen Gouvernman ti donn direktiv Nouvobanq e Labank Komersyal Sesel pou ogmant lakantite loan ki zot donn bann ti biznes.\nNou bezwen kontinyen servi mwayen a nou dispozisyon pou ed bann pti biznes devlope.\nI annan bann kontrakter Seselwa osi byen ki bann propriyeter garaz ki pou plizyer lannen pe fer fas avek kontrent later. An se moman i annan konblaz ki pe ganny fer lo Providence par en lakonpannyen Seselwa. Sa konblaz, pe kree en siperfisi plis ki 7,000 met kare ki pou ganny met a dispozisyon o mwen en dizenn biznes ki aranz loto e bato. Sa later pou ganny zere par Industrial Estates Authority.\nPour bann pti Kontrakter, i annan en siperfisi 15,000 met kare ki pou ganny mete anba zestyon Industrial Estates Authority pou zot litilizasyon. Sa morso later pou asiste Kontrakter Klass II.\nNou pe met later a dispozisyon sekter prive dan distrik Grand Anse Mahe, Anse Royale e Baie Ste Anne Praslin pou aktivite lwazir, e entertainment, tel ki discotheque. Nou envit sekter prive pou konstrir e zer sa bann landrwa.\nMsye Speaker, later ki’n ganny demarke pou Victoria Waterfront kot Playground ti ete lontan i osi vize ver devlopman nou Seselwa. Plan pour sa Waterfront, i baze lo konsiltasyon ki Gouvernman ti fer an 2014 e 2015.\nSa devlopman pou enkorpor aktivite ekonomik tel ki kafe, restoran, kiosk, e laboutik. I pou osi enkli konstriksyon 120 apartman dan son premye faz ki pou an vant selman avek nou sitwayen. Sa i vedir, en landrwa ki pou ed nou pti e mwayen biznes fleri, kree plis landrwa reste pou nou sitwayen, e osi ede donn lavi nou kapital Kreol.\nI annan bokou ankor pou nou fer pou amelyor lanvironnman biznes dan Sesel.\nLe 25 Zen sa lannen, mon pou diriz premye Some Biznes Lokal kot tou bann akter prensipal pou la pou nou pran bann desizyon ansanm ki pou amelyor lanvironnman fer biznes dan Sesel. I a osi en platform kot Gouvernman i ava ekout kwa ki bann sekter i annan pou dir, avek bi pli byen planifye nou devlopman ekonomik ek sosyal.\nMsye Speaker, nou lekonomi in agrandir konstaman dan sa bann dernyen lannen. Nou’n kapab redwir nou nivo det e mentenir stabilite makro-ekonomik. Me pou atenn vre diversifikasyon dan nou lekonomi e pou akseler nou to krwasans, i neseser ki Gouvernman i antreprann bann proze mazer dan lenfrastriktir. Le 14 Fevriye lannen pase mon ti koz lo lenportans lenfrastriktir pou nou devlopman. E ozordi mon ti a kontan partaz avek nou pep, kot nou ete.\nMon ti koz lo agrandisman por, sa proze i annan bi ogmant longer Por pou fer li enn ki 600 met longer, retir bann seksyon ki pa an bonn kondisyon, e ogmant siperfisi ki Por i annan. Sa proze, pou kout 34.7 milyon Ero, e finanse par Labank Lenvestisman Eropeen e Lazans Frans de Devlopman. Linyon Eropeen in osi fer en don 5 milyon Ero anver sa proze. Nou’n sinny lagreman finansman yer le 5 Mars.\nEn lot proze mazer se pour en dezyenm kab soumaren pour Internet. Sa dezyenm kab I stratezik pou Sesel. An ka en aksidan avek premye kab, I donn en larout alternativ. Demars pe progrese, e Gouvernman in ganny lagreman lakonpannyen Airtel e Cable and Wireless, ki zot pou envestir ansanm avek Gouvernman dan sa dezyenm kab.\nAvek krwasans nou popilasyon e lakantite touris ki pe vinn Sesel, lakantite delo ki nou konsonmen I kontinyelman ogmante. Lannen pase, PUC in prodwir 14.6 bilyon lit delo. Pandan bann mwan lasesres plis ki en tyer nou konsanmasyon delo i delo desalinasyon. Alor, letan in arive pou nou konsantre bokou plis lo nou sekirite delo. Proze pou ogmant kapasite dan danm La Gogue in komanse. Gouvernman in ekoute e nou’n deside pou konstrir en lot danm dan distrik Grand Anse Mahe. Dapre letid, sa danm in estimen pou kout 80 milyon Dolar.\nLannen pase mon ti partaz avek zot en propozisyon pou nou konstrir 2 tunnel. Me mon ti dir ki nou bezwen fer en letid pou vwar si i fezab oubyen non. Ozordi mon ti a kontan anonse ki sa letid in ganny konplete e I posib pou annan en tunnel ant Cascade e Grand Anse Mahe, e enn ant Beau Vallon e English River.\nPou komanse nou pou konstrir en premye tunnel ant Cascade e Grand Anse Mahe. Sa proze pou kree en kondwit pou loto, delo, elektrisite, desarz e telekominikasyon - ki pou ed lekonomi vinn pli efikas an zeneral e redwir kou operasyonnel pou bann biznes. An plis ki sa I pou fourni materyo konstriksyon pou sekter konstriksyon, enkli konstriksyon danm. Dapre estimasyon, sa proze pou kout anviron 54 milyon Ero.\nMsye Speaker, mon ti a kontan anonse ki dan domenn lenerzi nou bezwen bann solisyon pli prop, pli soutenab e pli abordab. Malgre lavansman dan teknolozi renouvlab dan sa bann dernyen lannen, i pa ankor ariv sa nivo kot nou kapab servi li pou prodwir tou nou elektrisite dan en fason viyab.\nPour sa rezon mon ti a kontan anonse ki Gouvernman in deside ki bann nouvo zenerater ki pou ganny servi dan prodiksyon elektrisite pou mars avek Liquefied Natural Gas – ki nou apel LNG. Sa bann zenerater I pli efikas, I kout pli bon marse a lon term, e pou redwir kou prodiskyon elektrisite. I pou osi pli bon pour lanvironnman, e alinny ek nou vizyon koman en pei soutenab. Bokou rezerv LNG in ganny trouve resaman lo teritwar bann pei pros avek nou tel ki Latanzani, Madagascar, e Mozambique, ki pou fer bann pri LNG pli konpetitif pou Sesel.\nSa proze pou prodwir elektrisite an servan LNG I enn ki viyab. Son kou I estimen a 216 milyon Dolar. Ozordi, mon envit sekter prive, enkli tou Seselwa pou zwenn nou pou realiz sa proze. Nou pou envit nou sitwayen e sekter prive pou aste par dan sa nouvo lakonpannyen. Sa lakonpannyen pou ganny kree diran sa lannen.\nLetid teknik in permet Gouvernman konnen kote ki i fezab pou annan konblaz. An rezilta, i annan 5 landrwa spesifik ki Gouvernman in deside konble:\nPremyerman, landrwa otour L’ile Hodoul, pou kree en siperfisi 5 ektar later an plis. Sa pou ede avek devlopman Victoria Bypass, e osi pou enkorpor devlopman Victoria Waterfront.\nNou pou agrandir Ile Aurore par 19 ektar pour en devlopman touristik e rezidansyel.\n40 ektar pou ganny konble dan visinite Providence pou kree plis later pour aktivite endistriyel pour pti e mwayen biznes\nLandrwa devan stasyon prodiksyon elektrisite PUC Roche Caiman, ant Swimming Pool avek ansyen baz Coast Guard. Sa I a kree 8 ektar prensipalman pou prodiksyon elektrisite dan le fitir e osi liye avek lagrandisman nou Por.\n10 ektar pou ganny konble Grand Anse Praslin prensipalman pou en marina, aktivite touristik, lezot aktivite ekonomik, e lozman. Sa pou ganny fer devan lo kote La Pointe, kot krwaze semen pou mont Vallee de Mai.\nSa 5 proze konblaz, ki osi enkli en rezerv 600,000 met kib “coral fill”, pou kout 67 milyon Ero.\nMsye Speaker tou sa bann proze I enportan pou nou devlopman ekonomik e sosyal. Sa bann lenfrastriktir pou kree sa lot platform ki nou pou kapab servi pou deblok sours nou krwasans ekonomik pour sa prosen 25 an. Sa lenfrastriktir i neseser pou ed nou diversifikasyon ekonomik e pou kontinyen ogmant kalite lavi pou bann zenerasyon le fitir.\nNou lobzektif o tan posib se servi nouvo finansman, an deor Bidze Nasyonal, pou finans sa bann proze mazer ki pei i bezwen. Finansman pou ganny fer atraver led bilateral, partenarya prive ek piblik, lenvestisman sekter prive, e lenvestisman endividyel. Mon ankouraz tou labank pou kree en fasilite spesyal pou ed nou sitwayen pou aste par ou byen envestir dan sa bann proze.\nMsye Speaker, I enportan pou pei annan en lankadreman pou siport bann partenarya ant prive e piblik, e sa i bezwen ganny fer atraver en lalwa. En nouvo proze de lwa ki apel “Public Private Partnerships Act” pou ganny prezante avek Lasanble Nasyonal an Zen sa lannen pour zot konsiderasyon.\nMsye Speaker, lannen pase mon ti dir ki nou konba kont laprovrete i bezwen enn ki pli koordinen. Sa latas in komanse e progre pe ganny fer.\nGouvernman in etablir en Rapid Response Team ki asiste dimoun ki dan sitiyasyon kritik. Nou bezwen amelyor sa mekanizm pou permet li azir pli vit. Fanmiy ki nou asiste i fanmiy ki pe rankontre bokou difikilte e sa difikilte i pa zis finansyel. Nou bi se pou adres bann lezot fakter zot lavi ki pe met zot dan sa sitiyasyon, dan en fason pli koordinen pou ki sa bann fanmiy a devlop sa kapasite pou zot annan en pli gran kontrol lo zot desten.\nSurvey dan distrik Mont Fleuri, Roche Caiman, Les Mammelles, e Plaisance in konplete e serten aksyon konkret in fini ganny fer. Survey dan distrik Cascade ziska Takamaka pou fini pandan sa mwan. Baze lo sa bann survey, en sistenm lenformasyon lo lapovrete lo nivo nasyonal pe ganny etablir, ki pou ed Gouvernman atraver Ladministrasyon Distrik donn sipor dan en fason pli organize. Avek en tel sistenm lenformasyon, Lazans pou Proteksyon Sosyal pou osi pli byen kapab target bann sitwayen ki pli vilnerab. Nou bi se retir sa kous nou popilasyon ki’n tonm dan laprovrete. Mon konvenki ki si nou kontinyen travay pli dir ansanm nou kapab fer li.\nSitiyasyon lozman dan pei i reste kritik. Nou pe donn bokou latansyon sa sekter.\nLannen pase, Gouvernman inn konstrir 144 lakaz:\n42 Grand Anse Mahe\n36 Mont Buxton\n12 Baie Ste Anne Praslin\n24 Bel Ombre\nAn se moman, I annan en lot 319 ki anba konstriksyon. Sa pe ganny finanse atraver 4 sours: bidze nasyonal, taks CSR ki lakonpannyen paraitatik i kolekte, loan ki Gouvernman inn pran avek Fon Pansyon, e Labank Komersyal.\nMsye Speaker, sa I vedir ki anba sa progranm 24 lakaz, dan 24 distrik dan 24 mwan, progre I kom swivan:\n2 proze inn konplete – Mont Buxton e Grand Anse Mahe;\n7 proze i anba konstriksyon – Takamaka, St. Louis, Baie Ste Anne, Anse Boileau, Baie Lazare, Beau Vallon, e Au Cap;\n6 proze in fini tender e konstriksyon i sipoze komanse tre byento - sa i Bel Air, English River, Mont Fleuri, Pointe Larue, Grand Anse Praslin e Plaisance;\n2 proze i dan staz tender - Anse Aux Pins e Port Glaud;\n7 proze pou al lo tender sa mwan - Cascade, Bel Ombre, Anse Etoile, Anse Royale, Glacis, La Digue, e Roche Caiman;\nLes Mamelles pou ganny tender an Avril;\nVi ki Roche Caiman pou annan 24 unit dan plas 10, i vedir ki sa proze pou kree 24 lakaz dan 25 distrik dan 24 mwan.\nMsye Speaker, sa I vedir ki ant Zanvye 2018 e lafen Fevriye 2019, nou pou annan en total 605 lakaz ki pou’n ganny konstrir pour nou bann fanmiy.\nI pou osi annan plis ki 250 unit konstrir e finanse par sekter prive ki dan prosedir tender an se moman lo Perseverance. Lekspresyon lentere ti ganny lanse an Desanm pou 5 morso later e travay i anvizaze konplete lafen 2019. Gouvernman pou met ankor 3 lezot morso later lo Mahe e enn lo Praslin a dispozisyon sekter prive pou konstrir lakaz e vann a nou bann fanmiy.\nMsye Speaker, i annan plan pou konstrir 36 unit Condominium anba scheme Self-Financing dan distrik Grand Anse Mahe. Gouvernman i annan lentansyon komans travay lo sa proze avan lannen fini. Menm scheme pou ganny itilize pou devlop later Cascade kot masin koltar ti ete. Proze pou komanse aparti 2019 lo sa sit.\nMsye Speaker, ozordi mon anvi felisit bann fanmiy - e i annan bokou zot - ki pran en lapros ekstrememan responsab e pe planifye zot a lon term. Kot HFC par egzanp, i annan 5,146 fanmiy lo Home Savings Scheme, e antre zot, zot in met dekote 129 milyon roupi. Zot en bon legzanp. Mon osi remersye zot pour zot pasyans.\nMsye Speaker nou annan en progranm anbisye pou kontinyen konstrir lakaz pour nou sitwayen. Gouvernman i envizaze konstrir an mwayenn 600 lakaz par lannen aparti 2019, finanse atraver Bidze Gouvernman, partisipasyon sekter prive, e lasistans pei zanmi.\nParey zot okouran, lannen pase Gouvernman ti travay lo en nouvo polisi alokasyon later baze lo en sistenm pwen. Sa polisi fek ganny revize e pou annan en dernyen konsiltasyon avek bann reprezantan Lasanble Nasyonal sa mwan.\nSa lannen Gouvernman pou fer alokasyon 351 morso later dan land bank ki pou baze lo sa nouvo polisi. Nou ekspekte ki nou komans fer alokasyon apartir Zen.\nAn 2019, koman parti nou progranm, plis later land bank pou ganny devlope.\nMsye Speaker, parey mon ti anonse lannen pase, I ti bi Gouvernman pou annan eleksyon pou bann Konsey Distrik pandan lannen 2018. Me swivan diskisyon ki nou’n annan avek Lopozisyon, prenan kont resours finansyel ki striktir Konsey Ladministrasyon Distrik I bezwen pour fonksyonnen, nou’n tonm dakor ki I pou dan lentere pei ki nou annan, pou komanse, en striktir Konsey Rezyonal ki plito administratif. Baze lo ki manyer sa striktir I marse dan lapratik, nou pou apre prepar en proze de lwa.\nMsye Speaker, leta nou nasyon i osi baze lo leta nou lasante. Pou nou ganny en pli gran sans amelyor nou kalite lavi, leta nou lasante I enportan. Depans Gouvernman lo servis lasante i kontinyelman ogmante e i pres pou ariv 10,000 roupi par an par tet dabitan. I annan bokou aki dan sa sekter:\nTo mortalite pti baba i 10.9 dan 1000\nAn 2017, lakantite manman ki ti mor letan zot ti pe donn nesans ti enn\n99% nou madanm ansent i al o mwen 4 vizit “ante-natal” pandan zot lansentman\nLannen pase, 97% loperasyon ortopedik pour nou sitwayen ti ganny fer lokalman\nNou to vaksinasyon dan la popilasyon i plis ki 95% e pou baba mwens ki 2 an, sa sif i 97.5%\nMalgre sa, nou realite ozordi se ki nou vwar bann maladi ki liye a nou stil lavi. Nou bezwen konsyan sa ki nou manze e bwar. Nou bezwen pli aktiv, e fer letan pou fer plis legzersis. Nou bezwen pran responsabilite nou prop lasante. Solisyon I dan nou lanmen. Prevansyon, prevansyon, e prevansyon.\nAvek en popilasyon ki pe aze e bokou maladi ki liye a stil lavi, ler nou vwar trazektwar depans bidzeter dan lasante, i kler pou nou tou ki si nou pa fer narnyen, i annan en risk ki sistenm finansman pou nou sistenm lasante pa pou soutenab a lonterm. Mon demande ki nou komans en dyalog nasyonal osi byen ki en deba dan Lasanble Nasyonal lo bann finansman alternativ ki egziste tout an gardan nou lobligasyon anba nou Konstitisyon e en prensip fondamantal ki mon krwar ladan, ki nou bezwen prezerv dignite nou sitwayen.\nMsye Speaker, anmenmtan devlopman rapid i’n osi anmenn bokou defi. Labi drog, lalkol, e vyolans domestik I problenm sosyete. Nou tou nou bezwen koste ansanm e donn en koud-men. Gouvernman, sosyete sivil, group relizye, e tou sitwayen: nou bezwen koste ansanm e anmenn en konba kont sa bann fleo sosyal.\nOzordi mon ankouraz plis klib, e plis aktivite sportif, artistik e kiltirel parmi nou popilasyon. Mon osi ankouraze ki sa bann akitivite i ganny desantralize ankor plis. I neseser pou nou annan plis sa bann aktivite dan distrik. Avek en lapros pozitiv, sak sitwayen, nou tou nou kapab fer en diferans dan nou kominote. Nou bezwen enspir nou lazenes pou fer la diferans.\nLabi drog, si I pa ganny kontrole, pou detri tou sa bon travay ki nou’n fer ansanm pou byennet Sesel.\nLalwa ki’n etablir Lazans pour Prevansyon Labi Drog e Reabilitasyon in ganny aprouve par Lasanble Nasyonal. Sa Lazans in komans fer son travay. Dan kominote, progranm in ganny ranforsir. Sa lannen, en progranm prevansyon pou komanse dan nou sistenm Ledikasyon pou eliminn demann pour drog parmi nou bann zanfan ki pe monte.\nGouvernman i pli angaze dan konba kont sa fleo. Pandan sa lannen nou pou osi travay lo en mekanism koordinen e striktire an linny avek bann provizyon lalwa Misuse of Drugs Act, 2016, pou fer sir ki bann dimoun ki depan lo drog - sa ki nou apel bann “drug addicts” - i ganny idantifye pou partisip dan en progranm reabilitasyon. Dimoun ki depan lo drog ava ganny trete, edike e reabilite pou zot kapab re-entegre zot dan lasosyete e retourn ver en lavi sen pou zot prop byennet e byennet zot fanmiy.\nMon okouran ki nou annan kontrent fasilite e resours neseser pour tretman e reabilitasyon bann adikt. Nou pou komans konstriksyon en nouvo sant reabilitasyon Cap Ternay ver lafen sa lannen.\nMyse Speaker, swivan sitiyasyon konsernan drog dan prizon, Gouvernman ti kontakte Biro Krim e Drog dan Nasyon-z-Ini, UNODC, pour led pou enplimant en progranm pou eliminn sa pratik. UNODC in anvoy zot eksper e en plan lenplimantasyon pe ganny prepare. Sa progranm pou vinn an fors apartir Desanm 2018.\nSa progranm i konsern sekirite la popilasyon, sekirite staff Prizon, sekirite sa bann prizonyen e osi laspe tretman e reabilitasyon pou ki letan bann kondannen i sorti prizon, zot pli kapab re-entegre dan la sosyete.\nNou annan ozordi en bon pe legzanp nou bann sitwayen, lorganizasyon, e group relizyez, ki pe vinn devan e donn zot letan pou ede. Mon remersye zot. Zot pe fer bokou, menm si trankilman, san gran piblisite.\nMsye Speaker, labi lalkol i en problenm grav ozordi. Lannen pase mon ti propoz en deba fran lo sa size, kot Lasanble Nasyonal i fer rekomandasyon konkret. Mon ti a kontan enform Lasanble ki Gouvernman pe finaliz en polisi konpreansif ki pou ganny enplimante apartir Zilyet sa lannen.\nMsye Speaker, en letid lo vyolans domestik dan Sesel in resaman ganny pibliye ki port nou latansyon lo grander sa problenm. Bann statistik resan lo vyolans domestik i alarman e efreyan. Sa I pa devret en trazektwar normal pour lavenir Sesel. Vyolans domestik I afekte fondasyon nou sosyete: lafanmiy. I afekte prodiktivite dan travay. I afekte ledikasyon nou zanfan. I kontribye dan met presyon lo demann pour lakaz. Ozordi, mon enplor sa ki pe fer li pou silvouple arete.\nMsye Speaker, Gouvernman pou propoz en nouvo lalwa lo vyolans domestik pour laprouvasyon Lasanble Nasyonal avan lafen Zilyet sa lannen.\nMsye Speaker, sekirite nou pep i en priyorite. Mentenir lord ek lape i manda nou lafors lapolis. Lekspektasyon nou pep se ki nou annan en lafors lapolis profesyonnel, angaze, e efikas; en lafors lapolis ki ganny resours e mendev kalifye.\nSa I en defi pour nou, e Komisyonner Lapolis in komans enplimant en nouvo plan e stratezi pou sirmont sa defi. Ozordi nou’n ranforsi korperasyon an term sekirite avek tou bann partener dan la rezyon. Komisyoner lapolis in etablir en protokol kominikasyon direk avek lezot Komisyoner Lapolis dan la rezyon. Lapolis pe ogmant son kapasite entern pou pli byen anmenn sa konba kont bann trafiker drog.\nMon personelman rankontre tou bann Sef Deta e Sef Gouvernman dan la rezyon kot monn rod zot sipor pou annan plis kontrol lo zot por e laeropor pou anpes drog antre Sesel. Nou ki dormi e lev lo prensipalman nou zil Mahe, Praslin, e La Digue, nou vwar ki manyer nou bann sitwayen sirtou nou bann zenes, inn vin viktim sa fleo drog. Trafiker drog pe servi nou lanmer, sa vast losean ki nou annan. Drog pe ganny zete lo nou lanmer, pou ganny kolekte, distribye, e pli tar vann. Si sa I kontinyen, nou lafors prodiktiv, sirtou nou bann zenes, pou san en lavenir e viv pou pa vwar en demen. Drog pe touy nou lazenes. Koman Gouvernman, nou bezwen annan en stratezi maritim ki koeran. Nou bezwen kontinyen ranforsir nou lapolis e pli enportan ankor – nou bezwen reorganiz nou Kos Gard.\nNou’n ranforsir korperasyon ant Lapolis ek tou lazans ki pe lit kont bann trafiker drog dan la rezyon. Isi Sesel, Lapolis pe ranforsir son kapasite entern pou fer bann lanket ki pli efikas e an linny avek lalwa ki ekziste, I pou annan plis mendev kalifye pou entreprann lasezi bann byen malaki. En lot desizyon ki nou’n pran se pour kree en skwad spesyalize ki son rol se pour entervenir dan bann loperasyon spesyal. Zot pou angaze pou konbat bann eleman krim organize.\nPlan se ki en serten kantite personnel ki dan SPDF ozordi pou ganny segonde apartir le premye Zilyet sa lannen pou zwenn sa skwad spesyalize. E an Zanvye 2019 zot a ganny transfer e entegre dan lafors Lapolis. Nou’n osi idantifye en sit dan visinite Airport Enternasyonal pour konstriksyon zot baz.\nNou bezwen 6 mwan pour planifye sa tranzisyon e prepar bidze pou peyman tou zot benefis an linny avek lalwa.\nAn term lenfrastriktir, en nouvo Stasyon Lapolis e en laboratwar forennzik pou ganny konstrir lo Ile Du Port ki pou an loperasyon lannen 2020. Nou pou osi komans konstriksyon en nouvo Stasyon Lapolis Baie Ste Anne Praslin sa lannen.\nMsye Speaker, sa lannen nou pou komemor 25 an laniverser nou Trwazyenm Repiblik. Tou le trwa brans Gouvernman, setadir Lezislativ, Legzekitiv, e Zidisyer, nou pe travay pou kontinyen ranforsir la transparans, rann kont, e bon gouvernans. Dan nou parkour, nou rankontre lobstak, me nou kontinyen persevere. Nou bezwen kontinyen akoz sa I dan lentere Sesel e byennet tou Seselwa.\nPandan sa lannen I dezir Gouvernman pou egzamin nou Konstitisyon prenan kont bann propozisyon ki ti ganny soumet par “Constitutional Review Committee”, osi byen rapor e rekomandasyon resan sorti kot Komisyon Elektoral, e bann sanzman e devlopman aktyel ki nou pei pe pas atraver.\nProze de lwa lo lamannman Konstitisyon pou ganny soumet avek Lasanble Nasyonal avan Septanm sa lannen.\nMsye Speaker, leta nou nasyon I osi leta nou demokrasi. Nou demokrasi pe kontinyen evolye e nou tou koman sitwayen nou annan en rol pou fer agrandir nou demokrasi. Pandan lannen pase, nou’n vwar bokou plis zefor lo konsolidasyon nou bann lenstitisyon. Sesel I bezwen bann lenstitisyon solid ki pou promouvwar e protez la liberte e drwa imen nou sitwayen. Nou bi se devlop plis kapasite imen e profesyonel pou travay dan sa bann lenstitisyon.\nPandan sa lannen Gouvernman pou etablir en “small claims tribunal”. Sa i a ede donn bann dimoun en mwayen alternativ pou rezourd serten zot bann pti kes oubyen “claims” san angaz zot dan en prosedir konplike e koute.\nGouvernman I reste angaze pou lit kont koripsyon. Komisyon Anti-Koripsyon I sa lotorite endepandan kinn ganny mandate par lalwa pou fer lanket e detekte koripsyon.\nNou pou revwar lalwa anti-koripsyon e donn plis resours sa Lotorite. Sa pou asire ki i fonksyonn dan en fason pli efektiv e efikas dan lanket, deteksyon, e anpes koripsyon.\nProze de lwa pou ganny prezante avek Lasanble Nasyonal pour son laprouvasyon avan Septanm sa lannen.\nMsye Speaker, swivan mon diskisyon avek Lider Lopozisyon e Lider Zafer Gouvernman, Gouvernman pou soumet nouvo lalwa ki pou etablir en tribinal lo laverite e rekonsiliasyon, enn fwa ki mon resevwar rapor ki sorti kot Lasanble Nasyonal. Nou ekspekte ki sa tribinal i vinn an loperasyon apartir Zen sa lannen.\nMsye Speaker, nou’n osi vwar en lagrandisman dan lespas pou la liberte sivil e laliberte lekspresyon.\nMedya ki reprezant katriyenm pilye nou demokrasi pe osi zwe en rol enportan ozordi. Nou osi annan plizyer rezo sosyal. Sa i bon, me sa ki enportan, se ki nou servi rezo sosyal dan en fason responsab e nou gard respe pour lezot.\nNou pe viv dan en pei lib, en pei demokratik. Protestasyon I en drwa anba nou konstitisyon, me I bezwen ganny fer avek responsabilite, dan lape, e dan lord. Sa I enportan pour en klima stabilite ki pei I bezwen pou li kontinyen progrese.\nNou pe travay lo en regilasyon anba lalwa “Public Assembly Act, 2015” ki pou etablir sa ki nou apel en “Speaker’s Corner” dan Victoria. Sa i landrwa kot nou sitwayen i kapab manifeste zot laliberte lekspresyon.\nMsye Speaker, Sesel i en Repiblik. Nou en pei sovren.\nNou Zonn Ekonomik Eksklisiv I 1.37 milyon kilomet kare. Sa I plis ki 8500 fwa pli gran ki Mahe ou byen plis ki de fwa pli gran ki siperfisi terestyel Madagascar. Pou plizyer lannen nou pe ogmant nou prop kapasite pou sirvey e protez nou teritwar. Dan bann moman kot nou ti pe fer fas avek latak piratri, plizyer pei zanmi ti koste ansanm pou ed Sesel.\nOzordi, nou ankor reste touzour vilnerab. Trafik drog lo nou lanmer I en problenm mazer. Eksplwatasyon nou resours pe ganny fer dan en fason ilegal. Nou lespas maritim i vreman gran. Nou bezwen ranforsi kontrol lo nou teritwar.\nAssomption I sa zil ideal pou annan en fasilite pour nou Kos Gard ki baze lo nou bezwen e ki dan lentere Sesel. I pran 3 zour pou en bato Kos Gard sorti Mahe pou ariv Assomption. I pran anviron 3 erd tan pour en avyon dornyer SPDF sorti Mahe pou ariv Assomption. En fasilite Kos Gard lo en bout zil Assomption pou protez Aldabra, Astove, Cosmoledo, pou donn sa sekirite ki pei I bezwen dan sa kwen nou teritwar. Lot morso zil Assomption pou ganny rezerve pour en devlopman touristik.\nSa ki enportan se ki sa fasilite pour Kos Gard ki pou ganny konstrir, pou bezwen pran an kont laspe nou lanvironnman, proteksyon nou lanvironnman, e konservasyon nou lanvironnman. Avan ki sa fasilite pou nou Kos Gard I ganny konstrir, I absoliman neseser ki en letid lo lenpakt lanvironnman I ganny fer.\nPrenan kont nou lanmitye avek Lenn, e bon korperasyon militer avek SPDF pou plis ki 35 an, Gouvernman Sesel ti apros Gouvernman Lenn pour lasistans dan konstriksyon en fasilite.\nKonstriksyon sa fasilite pou ganny finanse par Gouvernman Lenn. I pou ganny zere konzwentman par SPDF e Lafors Naval Lenn pour 20 an.\nAssomption I reste pou Sesel e pou Seselwa. Later lo Assomption pa’n ganny ni vann ni pass-bay avek Gouvernman Lenn.\nMsye Speaker, akonpannyen par Minis pour Lapes, Sef Lafors Defans, e Atorni Zeneral, mon ti vizit Assomption pour la premyer fwa le 4 Desanm 2017. Mon kapab dir ozordi, koman Sef Deta e koman Komandan an Sef Lafors Defans, i kler pour mwan ki i dan lentere Sesel pou nou annan en fasilite SPDF lo zil Assomption.\nMsye Speaker, Gouvernman Sesel e Gouvernman Lenn ti sinny en nouvo lagreman le 27 Zanvye sa lannen e an linny avek nou konstitisyon, pou ki sa lagreman I kapab antre an loperasyon, I bezwen ganny ratifye par Lasanble Nasyonal.\nMsye Speaker, swivan en demann formel ki Ombudsman in fer avek mwan Vendredi le 2 Mars apremidi lo size sa lagreman ki’n ganny sinnyen ant Gouvernman Sesel e Gouvernman Lenn, dan lespri latransparans, mon soumet avek li, tou bann dokiman neseser, Lendi le 5 Mars.\nPandan mwan Avril sa lannen, mon pou soumet lagreman avek Speaker Lasanble Nasyonal.\nOzordi mon rekomand avek zot, Onorab Manm Lasanble Nasyonal, pou donn zot sipor sa proze e ratifye sa lagreman ki dan lentere Sesel.\nMsye Speaker, se desizyon nou sitwayen ki’n anmenn nou dan sa koabitasyon ki nou trouv nou lekor ladan ozordi. Nou dan en moman ekstraordiner dan nou listwar. En loportinite rar me en loportinite ki dan nou lanmen ozordi, pou nou travay ansanm pou benefis pep Seselwa.\nKoman dirizan responsab, nou’n swazir pou travay pour la reisit Sesel e lepep Seselwa. Nou’n deside travay ansanm. Nou pe travay ansanm, pour Sesel e byennet Nasyon Seselwa.\nFrer ek ser pep Seselwa, le 29 Zen sa lannen nou pou selebre 42 an nou lendependans. Le 18 Zen sa lannen nou pou selebre 25enm lanniverser nou trwazyenm Repiblik. Ankor dan 2 an, le 27 Out 2020, lo sa later beni ki nou apel Sesel, nou pou selebre 250enm lanniverser depi larive bann premye zabitan.\nSe linite ki pou anmenn nou pli devan. Nou en sel pei, en sel pep, en sel gran fanmiy, e nou partaz menm lidantite. E nou lavenir e lavenir bann zenerasyon ki pou vinn apre nou i depan fondamantalman lo en keksoz. E sa i sorti dan parol nou Linm Nasyonal:\nKoste Seselwa. Se en lafors pwisan ver nou linite. I pa zis en lapel pou nou vinn ansanm, i pli profon ki sa. Se nou linite Nasyonal. Nou linite dan nou diversite e nou linite dan nou lidantite nasyonal.\nMon remersi “Dieu tout-puissant” pou vey lo nou Nasyon e nou pei Sesel.\nNou bezwen toultan met nou patri, nou Sesel, ki pli gran ki nou tou, avan tou.


“Manrmay lekol” i pran vakans.\nBann MNA anba Lasanble LDS in pran vakans. E parey zanfan lekol zot pou retournen an Septanm. Sa pti tyoun in byen fer nou riye.\nLDS ase koz lazenes.\nLDS, avanler ki zot koz lazenes, silvouple edik zot lekor kimanyer pour konport zot ek piti dimoun. Nou pa maltret en zanfan. Pour le moman nou poz sa la.\nLekel sa MNA LDS ki ti al fer kankan manze kot lekol?\nZot wa dir nou lekel sa MNA LDS ki ti al fer kankan manze kot en lekol? Dapre li son piti ki dan lakres pa pe ganny ase manze lo son lasyet. Menm si ansenyan ti eksplik li ki en zanfan sa laz son lestoman i pti, e i annan en serten kantite manze ki menm paran kot lakour i donn sa zanfan, sa MNA pa’n kontan tande. I’n servi son larogans, ki pa drol, e ensiste ki zansla i ranpli sa lasyet deborde.\nFerrari ou pa Spiker.\nJean-Francois Ferrari in Mardi esey ‘undermine’ Spiker. Me felisitasyon Spiker pour met li dan son plas. Letan son zwer pa’n la, Ferrari i krwar i ti kapab azir gro lebra pour met Spiker anba presyon. Lasanble ti’n pare pour pran detrwa bils me in annan nesesite pour anvoy sa bann bils pour prosennman swivan demann Kabinet bann Minis. Lasanble ek Legzekitiv i bezwen kapab travay ansanm pour en pli bon travay. Ferrari sa pa depan lo ou. Ou pa Spiker.\nSaler 100 mil roupi pour politisyen Lopozisyon?\nAktivis in telefonnen pour fer demande, akoz ki serten gro sef dan lopozisyon pe rekolte en saler 100 mil roupi pour pa fer nanryen zis akoz en tit? Zot pa pe fer nanryen pour ed lezot e zot toultan pe akiz Parti Lepep. Antouka nou pa kapab reponn sa kestyon dan en lot fason, me dir ki bi politisyen dan lopozisyon se pa pour ed personn me zot lekor.\nPolitik pa’n zanmen annan pour fer avek dibyen oswa progre lezot me plito larzan pour anbelir serten politisyen dan lopozisyon. Nou tya osi fer remarke ki politisyen dan Parti Lepep, ki swa Manm Komite Santral ou tyermenn brans ek son komite pa rekolte okenn saler. Zot travay i volonter.\nArrisol, ki prosedir oule SBFA met an plas pour dimoun ki’n mor?\nMNA Anse Boileau ti demann minis si napa prosedir pour anpese ki lon pran ek SBFA i zis ganny write off- sa byensir apre ki Minis Finans i’n dir ki write- off i aplik pour dimoun ki’n mor e bann ki dokter i’n sertifye ki pour rezon medikal pa kapab repey son lon. Arrisol, me ki prosedir ki oule SBFA i met an plas pour anpese ki loan bann dimoun ki’n mor pa ganny write off? Msye Onorab, sa bann dimoun in fini mor.\nSi ti malis politik kimanyer Loizeau in ganny lon?\nLDS in dir dan lepase e zot in donn sa lenpresyon sa semenn ki lon ki ganny donnen par gouvernman pour ed bann pti biznes i pirman politik. Me si ti politik kimanyer Loizeau in konfirmen devan Lasanble ki in deza ganny lon anba Yes Scheme pour son biznes? LDS i sitan envant larou pour fer politik, ki zot rabase e anpay zot lekor.\nPour ki rezon CEO SBFA pe ganny targete?\nLDS i kontinyen target zofisye gouvernman ki afilye ek Parti Lepep. I pa nouvel ki lafanmir CEO SBFA se bann siporter Parti Lepep. To ou tar nou ti konnen ki LDS ti pou target sa madanm. Sa kalite viktimizasyon i entolerab. Nou pa kapab annan en Lasanble ki zis viktimiz dimoun nonpa akoz son travay, me akoz son afiliasyon politik.\nNou’n dir e nou repete, tou siporter Parti Lepep pou ganny targete, enn par enn par LDS. Menm pour bann ki taye pour al kasyet dan LDS zot pou ganny targete. I pa neseserman vedir ki sa ki LDS i dir dan Lasanble se laverite.\nAnba proteksyon zot iminite zot kapab kree zistwar, envant non, e fer tou kalite akizasyon. Zot in ganny 5an dan Lasanble zis pour zot kapab tap zot oponan. Seselwa inifye zot lafors pour retir sa bann dimoun dan nou Lasanble.\nVoler pe akiz son prosen voler.\nEn aktivis LDS i dir Bodanmyen pas sa pti mesaz e ki son met pou konnen lekel li. “Voler pe akiz son prosen voler. I pas son letan zis vol dimoun selman i servi son privilez pour akiz dimoun voler. Ou ki en gran voler. Ou ki demann dimoun prete gro gro sonm larzan ki ou pa rann. Lopozisyon pa pou kasyet ou pour lontan akoz zot pa kontan ou akoz ou deza pe donn zot nouvel.”\nFodre lotorite i get sa boug LDS de pre.\nSa boug LDS pe anmenn garson lekol segonder dan en biro pour en bann akt malapropo. I’n plis ki ler pour lotorite get ladan. Laprosennfwa nou pou fer tir portre e demaske sa boug ek son lespri malad.\nZabitan Ans o Pen fini dekouraze.\nKestyon MNA Ans O Pen dan Lasanble Mardi ki’n abord lo bann dimoun ki pa pe pey zot lon ek SBFA pe anmenn lakoler dan kanton. I annan serten zabitan ki pa tro kontan ki zot MNA in anmenn en kestyon ki aprezan pour afekte zot akoz pour en rezon ou en lot zot pankor fini pey zot lon. Menm si MNA pour servi largiman kestyon ti zeneral, laprosennfwa ya reflesir byen akoz SBFA ti ganny kree pour ed tou Seselwa ek zot fanmir ki anvi konmans en pti biznes.\nSEYCHELLES NATION Friday August 3 2018‘Tribunal of Inquiry ends hearing in CJ Twomey’s alleged...\n“Manrmay lekol” i pran vakans. Bann MNA anba Lasanble LDS in pran vakans. E parey zanfan lekol zot...


Lapolis in raporte ki Msye Leopold Payet ki ti lo rimann depi tar lannen pase e apre ganny sarze boner sa lannen pour lofans konplote pou an posesyon zarm ek aminisyon osibyen ki pou abiz lotorite son lofis pandan letan ki I ti ansarz lafors defans in ozordi ganny large lo plizyer kondisyon ziska son ka I ganny ekoute.\nSa devlopman I swiv laplikasyon ‘bail’ date le 18 Me fer par son avoka prenon kont son kondisyon lasante. Lezot akize dan ka asosye avek posesyon zarm ek aminisyon I touzour reste lo rimann.\nLapolis in egalman raporte ki en pikup ki ti pe anmenn manze zannimo kot en laferm dan leo Anse Louis in savir anba lao apre ki drayver I dir I ti tann en tapaz kaze anbala letan ti pe desann semen segonder ase anpant pou al kot son laferm.\nLazans servis tenny dife ek sovtaz ti bezwen entervenir pou retir en travayer zonm 65 an sorti Les Cannelles ki tin pri anba sa pikup. Sa zonm kin ganny dimal dan son lebra kote drat e ki ti pe osi konplent douler lo son lekor ti ganny transporte Lopital Anse Royale pour lasistans medikal.\nDrayver, en zonm 39 an ki reste Sweet Escot Anse Royale sepandan in sorti dan sa lensidan ki tin kapab trazik dan sok.\nSa aksidan ti ganny raporte avek lapolis zis avan midi ozordi.\nLapolis pe fer lanket dan sa ka.\nSispe dan fatal Barbarons I ganny large.


Set piblikasyon kreol i lanse ofisyelman ‘Anba Moulapa’\nAnba Moulapa i non ki bann organizater in swazir pour dekrir sa levennman ki ti asiste par Minis pour Devlopman Sosyal ek Kiltir Bernard Shamlaye, plizyer sekreter prensipal, direkter Lenstiti Kreol Penda Choppy, plizyer envite, bann fanatik literatir Seselwa, ensi ki loter bann lezot piblikasyon dan lepase.\nSa set piblikasyon ki ti pe ganny onore sa swar i sorti dan diferan kategori tel ki zistwar kourt, poezi, tradiksyon ek roman.\nTou Sa Bann Leokri Dan Mon Lespri i en travay lapoezi ekri par Ruth Marie, Laferm Zannimo i en tradiskyon par Georgine Robert, Lesans, Mansonz ek Desepsyon i en zistwar kourt par Marie-Claire Elizabeth, Laverite Devan Deryer i en roman par Benediste Hoareau, Poenm Pour En Nouvo Sezon i en koleksyon poenm par bann diferan loter, tandis ki Valer Lavi ek Zenn i de zistwar kourt ekrir par Vincent Larue.\nPiblikasyon Ruth Marie, Georgine Robert, Marie-Claire Elizabeth e Benediste Hoareau i osi bann venker dan zot kategori respektiv dan konpetisyon literer Antoine Abel.\nLouvertir sa seremoni ti fer par Minis Shamlaye – ki osi tyermenn komite Festival Kreol.\nDan son ladres, i ti dir ki prodiksyon liv dan Sesel i pa gran akoz nou napa en gran kantite ekriven.\nI ti felisit tou bann ki pe ede agrandir sa koleksyon ki Sesel i annan.\n«Mon asire ki dan en lavenir pros i ava annan lezot non bann Seselwa ki ava rezonnen ler nou mazin oubyen koz lo literatir Seselwa -- ki swa lapoezi, roman, pyes teat ek lezot form literer,» Minis Shamlaye ti dir.\nMinis ti osi lans en lapel pour ki i annan en logmantasyon dan lakantite piblikasyon an kreol e rod mwayen pour asire ki bann travay de kalite i ganny fer.\nI ti azoute ki son ve i ki en zour en travay literer de kalite an kreol Seselwa i ganny tradwir dan en lot langaz.\nTi osi annan resital en ekstre sak sa bann piblikasyon kot bann envite ti kapab zouir konteni sa bann liv e osi ganny enspire pour azout en kopi dan zot koleksyon.\nSa bann liv ti osi ganny sinyen par sakenn sa bann loter ki ti fer zot vin en piblikasyon ofisyel e apre zot ti prezant en lot kopi zot liv avek Minis Shamlaye e serten bann sekreter prensipal ki ti prezan sa swar.\nBann envite ti osi kapab aste kopi sa bann liv e detann avek sa bann ekriven.


Dyalog lo renesans sosyal-Edikater i aport zot kontribisyon\nSa ti pandan en senpozyonm en demi-zournen dan Sant Konferans Enternasyonal pour bann ansennyan dan kad aktivite pour komemor Lasemenn Ansennyan.\nVincent Meriton, Minis responsab pour Devlopman Kominoter, Lazenes ek Spor, ki osi tyermenn sa komite ki’n ganny met anplas pour kordin sa dyalog lo nivo nasyonal, ti lans sa premye konsiltasyon.\nMinis pour Ledikasyon, Lanplwa ek Resours Imen Macsuzy Mondon, Minis pour Devlopman Sosyal ek Kiltir Bernard Shamlaye, plizyer sekreter prensipal, bann responsab lekol ek ledikasyon, ansennyan zot menm, parmi lezot envite, ti prezan pour asiste louvertir e fer zot kontribisyon dan sa dyalog.\nFodre dir ki bann ansennyan lo Praslin ek La Digue ti osi partisip dan bann dyalog parey ki ti fer lo sa de zil yer.\nDan sa dyalog yer, bann ansennyan ti abord trwa size e sa ti:\n• Rol ek responsabilite paran e kominote – eski nou pe fer ase?\n• Defi dan ledikasyon\n• Teknolozi ek ledikasyon: fason teknolozi i ganny servi – ize ou abize?\nMadanm Marie-Josée Bonne sorti dan Minister Devlopman Sosyal ek Kiltir, ti fer en prezantasyon lo sa size e sa ti swiv par kestyon, leklersisman e komanter.\nMadanm Bonne ti met lanfaz lo striktir ek konpozisyon bann fanmir dan Sesel ozordi e pwen ki bann partisipan ti annan pour reflesir lo la ti : Eski striktir fanmir Seselwa ozordi i annan lenpak lo kalite konportman zanfan? Eski paran pe fer ase pour byen elve zot zanfan? Kwa ki fer en bon paran?\nTi annan bokou kontribisyon lo sa size e Madanm Sheila Pool, en ansennyan e responsab dan ledikasyon, ti fer resorti ki menm si i annan diferan kalite striktir fanmir, sa ki esansyel dan zot tou se paran oubyen adilt ki okip e edik zanfan e lo ki bann zanfan i depan.\nSi zanfan i mal konport zot, nou bezwen retourn dan sa bann fanmir e vwar ki kalite adilt ki okip e elve zot.\nI ti sizere ki bann fanmir, sirtou bann kot zanfan i annan problenm, i bezwen ganny revwar. I ti dir ki limenm, koman en paran, i pa kwar ki paran pou zanmen kapab fer ase akoz nou pa parfe.\nLo son kote, en lot responsab ledikasyon, Selby Dora, ti dir ki paran pa pe fer ase e i annan nesesite pour plis resers a fon pour vwar bezwen sa bann diferan fanmir dan en fason pour kapab fer bann progranm pour ed zot.\nMadanm Bonne ti dir ki menm si li osi i krwar i annan nesesite pour pli resers, fodre dir ki i annan plizyer lorganizasyon, mouvman relizye ki deza pe fer bokou dan sa domenn.\nMe Minis Meriton ti fer resorti ki lo sa kote i annan nesesite pour kordin sa bann travay akoz aktyelman sakenn pe fer enpe travay me dan en fason izole.\nI neseser travay ansanm, ranforsi bann striktir anplas e armoniz bann aksyon, Msye Meriton ti dir.\n“Ozordi tou Seselwa i konsernen avek sityasyon sosyal dan nou pei. E tou Seselwa i osi annan en devwar pour ede redres sa sityasyon. Sa dyalog alor pou permet nou pa zis idantifye bann defi – me pli enportan rol sakenn de nou dan sa prosesis,” Msye Meriton ti fer resorti dan son diskour pour lans sa dyalog yer.\nDan 2enm prezantasyon, Mariette Mondon, en manm lasosyasyon bann responsab lekol, ti adres bann defi dan ledikasyon ki bann ansennyan i fer fas avek toulezour e la ankor pwen pli pertinan ki ti ganny fer resorti ti move konportman zanfan ki enkli lensolans, mank respe ek disiplin parmi lezot.\nElissa Lalanne, en etidyan Lekol A-Level, avek 2 lezot koleg sorti dan lasosyasyon etidyan, ti adres size teknolozi dan sa monn ozordi, dan ledikasyon e dan lavi bann zenn.\nSa 3 zenn ti koz lo bann benefis ki teknolozi – si i ganny byen servi – i kapab anmennen e osi bann problenm ki kapab arive si i ganny mal servi oubyen abize.\nFodre dir ki apre tou bann prezantasyon ti annan diskisyon dan group e en sesyon plenyer.\nEn potparol Departman Ledikasyon in fer resorti ki tou sa bann rekomandasyon ek kontribisyon ki’n ganny fer e ki konsern ledikasyon e bann ansennyan zot menm pou ganny adrese par sa minister e lezot pou ganny pran an kont par komite nasyonal sa dyalog.


Lapolis pe tret sa lensidan konman en ka mert.\nLapolis i dir ki en zonm ti vin an personn kot kordgard santral pour raport sa lensidan ver 8er30 yer bomaten.\nEn zonm sorti Praslin i dan en kondisyon kritik dan younit swen entansif kot Lopital Seychelles apre en aksidan lo semen Providence Sammdi swar. Dapre lapolis, sa zonm ti perdi kontrol son loto ki ti tap dan en pye dibwa e kas an de pa tro lwen avek biro Airtel.\nEn zonm i an detansyon lapolis apre ki i ti ganny atrape pe vol ‘cutting disk’ kot laboutik Meghjee Sanmdi bomaten. Se enn bann proprieter – en madanm – ki ti aret sa zonm pe vole. Avek led son bann frer, zot ti anmar sa zonm ziska ler lapolis ti vin sers li.\nEn zonm aze 63-an i an detansyon lapolis apre ki in esey met dife lo en madanm Malgas Sanmdi apremidi. Dapre rapor, sa zonm ti’n vid bennzin lo sa madanm ki ti reisi tir son rob lo li. E li sa zonm i ti met dife dan sa rob apre tennyen. Lapolis i dir ki sa zonm pe fer fas avek lofans ‘intent to cause grievous harm’ (lentansyon pour koz dimal grav).


Lars Noe | Zistwar Labib\nNOE ti annan en madanm ek trwa garson. Son bann garson ti apel Sem, Kam ek Zafet. Sakenn sa bann garson ti annan en madanm. Alor ti annan 8 dimoun dan fanmiy Noe.\nAprezan Bondye ti fer Noe fer en keksoz drol. I ti dir li konstri en gran lars. Sa lars ti gran parey en bato, me i ti parey en gro bwat. Bondye ti demann Noe pour fer li an trwa letaz avek bann lasanm. Sa bann lasanm ti pour Noe ek son fanmiy, pour bann zannimo, e pour met manze ki zot ti pou servi.\nBondye ti dir Noe aranz sa lars byen afen ki delo pa pou kapab antre. Bondye ti dir: ‘Mon pe al anmenn en gran deliz e detri lemonn antye. Tou bann ki pa dan lars pou mor.’\nNoe ek son bann garson ti obeir Zeova e zot ti konmans konstri lars. Me lezot dimoun ti zis riye. Zot ti kontinyen fer move. Personn pa ti krwar Noe kan i ti dir zot sa ki Bondye ti pe al fer.\nTi pran bokou letan pour konstri lars akoz i ti sitan gro. Me finalman, apre plizyer lannen, i ti fini. Aprezan Bondye ti demann Noe pour anmenn bann zannimo dan lars. Serten kalite zannimo Bondye ti demann Noe pour anmenn de dan sak, en mal ek en femel. Me lezot kalite, Bondye ti demann Noe pour anmenn set. Bondye ti osi demann Noe pour anmenn tou sort kalite zwazo. Noe ti fer egzakteman sa ki Bondye ti dir li.\nApre sa, Noe ek son fanmiy ti antre dan lars. Bondye ti ferm laport. Anndan, Noe ek son fanmiy ti espere. Mazin ou dan lars avek zot, pe espere. Eski pou vreman annan en deliz parey Bondye ti’n dir?\nZenez 6:9-22; 7:1-9.